Man United muncul saingi Liverpool
Oleh KOSMO!

1 September 2020, 10:35 am
MUNICH – Ketua Pegawai Eksekutif Bayern Munich, Karl-Heinz Rummenigge mendedahkan pemainnya, Thiago Alcantara hampir pasti meninggalkan kelab itu.
Menurutnya, Bayern menjangka dalam tempoh beberapa hari lagi mereka akan menerima tawaran daripada pasukan yang berminat dengan khidmat Alcantara.
Bekas pemain Barcelona itu dilaporkan menjadi sasaran utama Liverpool biarpun masih belum ada bidaan dilakukan tetapi perkembangan terbaharu menyaksikan dia turut berada dalam senarai utama buruan Manchester United.
Laporan akhbar di Jerman mendedahkan bahawa United tidak bermasalah untuk menyelesaikan urusan perpindahan berkenaan selepas ditandakan dengan harga €30 juta (RM148.69 juta).
“Nampaknya dia kelihatan benar-benar mahu meninggalkan kami. Sangat penting untuk dia membuktikan kemampuan beraksi dalam perlawanan-perlawanan besar.
“Apabila memikirkan mengenai perkara itu, kami rasa sangat kecewa kerana dia sangat penting untuk pasukan ini. Saya jangka kami akan menerima tawaran dalam tempoh beberapa hari lagi,” kata Rummenigge.

United dilapor kembali menyatakan minat untuk mendapatkan Alcantara selepas legenda kelab itu, Wayne Rooney mendedahkan bahawa pemain itu berada dalam radar The Red Devils untuk beberapa tahun kebelakangan ini dan tidak mahu khidmatnya terlepas ke Liverpool.
“Dia hampir tiba di Old Trafford pada 2013 dan sekarang Liverpool dikaitkan dengan perpindahannya.
“Alcantara adalah antara pemain tengah terbaik dan saya harap dia tidak menyertai Liverpool. Dia bijak merampas bola di kaki lawan dan menjadikan kawasan tengah pasukannya lebih solid, saya sangat gemarkan cara permainannya.
“Dia adalah pemain yang hebat dan saya gembira jika dapat menyaksikannya di Liga Perdana Inggeris,” ujar Rooney. – AGENSI


Van De Beek sesuai bersama United
Oleh KOSMO!

1 September 2020, 10:20 am
AMSTERDAM – Legenda Tottenham Hotspur, Rafael Van Der Vaart percaya pemain tengah Ajax, Donny Van De Beek berhak untuk berhijrah ke Manchester United.
Difahamkan, Van De Beek semakin hampir menyarung jersi United selepas kedua-dua pasukan sudah mencapai kata sepakat, selain dia diketepikan daripada aksi persahabatan menentang Eintracht Frankfurt Sabtu lalu.
Meskipun duo gergasi La Liga, Barcelona dan Real Madrid turut menyatakan minat mendapatkan Van De Beek, namun United dikatakan menjadi destinasi pilihan selepas hampir memeterai perjanjian £40 juta (RM222 juta).
“Donny berhak untuk berpindah kerana dia sudah menampilkan aksi yang cukup baik bersama Ajax selama ini. United amat memerlukan pemain sepertinya dalam pasukan bagi memastikan pasukan itu mampu memburu kejuaraan.
“Saya fikir perpindahan dia ke United sesuatu yang sangat menakjubkan. Kami memang mengikuti perkembangannya, jadi dia memang layak untuk ke United,” kata Van Der Vaart.
Van De Beek yang merupakan produk akademi Ajax dianggap sebagai tulang belakang pasukan ketika membawa pasukan itu mara ke separuh akhir Liga Juara-Juara 2018/19.

Dia juga menampilkan aksi memberangsangkan musim ini apabila menjaringkan lapan gol serta melakukan lima umpanan dalam saingan Liga Belanda.
–AGENSI


Beri perhatian nasib peneroka Kesedar
Oleh KOSMO!

1 September 2020, 12:09 pm
Oleh AIMUNI TUAN LAH
GUA MUSANG – Lembaga Kemajuan Kelantan Selatan (Kesedar) perlu memikirkan cadangan baharu untuk membantu 2,228 peneroka di sembilan Rancangan Kemajuan Tanah (RKT) Kesedar di daerah ini.
Ahli Parlimen Gua Musang, Tengku Razaleigh Hamzah berkata, perkara itu termasuk dengan menyelesaikan tuntutan ladang sawit yang ditanam semula oleh sebahagian peneroka Kesedar.
“Apabila tekanan hidup mula dirasai telah berlaku sedikit kekecohan antara peneroka dan pihak pengurusan Kesedar.
“Peneroka mula bertindak supaya ladang sawit mereka yang sudah mengeluarkan hasil lebih dua tahun lalu diserah semula kepada mereka,” katanya pada sidang akhbar di Bukit Cekati di sini hari ini.
Beliau turut mengadakan perjumpaan dengan ketua-ketua peneroka RKT KESEDAR bagi mencari jalan penyelesaian terbaik.

Tengku Razaleigh berkata, beliau turut berdukacita atas permasalahan yang timbul kerana menganggap peneroka Kesedar dan Felda seperti anak buahnya sendiri.
Katanya, setiap masalah yang berlaku itu perlu ada saluran terbaik untuk diselesaikan secara baik.
“Dahulu hutang yang dilonggok kepada peneroka juga dapat diselesaikan apabila kerajaan pusat bersetuju melupuskan semua hutang yang ditanggung selepas berunding.
“Kita mengakui peneroka Kesedar telah mendapat bantuan bulanan sara hidup sebanyak RM1,000 sebulan, namun kini jumlah itu nyata sudah tidak mencukupi,” katanya. – K! ONLINE


‘Disko’ haram warga Indonesia diserbu
Oleh KOSMO!

1 September 2020, 12:28 pm
Oleh ISKANDAR SHAH MOHAMED
KLANG – Keghairahan 40 warga Indonesia berhibur menyambut ambang merdeka di sebuah kedai yang diubah menjadi ‘disko’ tidak bertahan lama selepas diserbu polis dalam kejadian di Taman Bayu Perdana di sini kelmarin.
Kesemua mereka berusia antara 20 hingga 40 tahun itu ditahan kira-kira pukul 11.30 malam selepas berpesta selama setengah jam.
Ketua Polis Daerah Klang Selatan, Asisten Komisioner Shamsul Amar Ramli berkata, berdasarkan siasatan awal mendapati, penganjuran pesta itu dilakukan menerusi media sosial termasuk aplikasi WhatsApp.
Katanya, ini berikutan hanya dua daripada mereka menetap di Klang, manakala selebihnya datang dari luar daerah ini.
“Sewaktu serbuan dilakukan didapati semua warga Indonesia sedang menari di rumah tersebut yang dijadikan sebagai disko dengan sebahagian besarnya tidak mempunyai dokumen pengenalan diri.

“Mereka yang terkejut dengan kehadiran polis gagal meloloskan diri sebelum ditahan untuk tindakan lanjut,” katanya ketika ditemui selepas taklimat penugasan Ops Cegah Jenayah Bersepadu di Ibu Pejabat Polis Daerah (IPD) Klang Selatan di sini, hari ini.
Shamsul Amar menjelaskan, hasil siasatan awal turut mendapati tiada bayaran dikenakan bagi memasuki premis tersebut dengan semakan mendapati rumah kedai itu pernah beroperasi sebagai disko haram sebelum ini.
Beliau menambah, pihaknya turut menahan tiga lelaki warga Bangladesh yang bertindak sebagai penjaga premis bagi membantu siasatan.
“Kita sedang menyiasat siapa pemilik sebenar premis tersebut. Kes disiasat mengikut Seksyen 61 (c) dan Seksyen 55 (B) Akta Imigresen 1959/63 selain Peraturan 39 (b) Peraturan-Peraturan Imigresen 1963,” katanya. – K!ONLINE


Zizan dikecam komen seluar dalam Blackpink
Oleh NUR EMIRA SAIZALI

1 September 2020, 10:00 am
KUALA LUMPUR – Tindakan selebriti terkenal, Zizan Razak meninggalkan komen di laman Instagram beberapa selebriti antarabangsa baru-baru ini mendapat kecaman netizen.
Terbaharu, Zizan meninggalkan komen dalam satu hantaran Instagram milik seorang ahli kumpulan K-pop terkenal Blackpink, Jennie.
“Patutlah abang cari seluar dalam tidak jumpa. Sayang pakai rupanya.
“Tolong basuh nanti, pulang balik sebab abang beli bundle (terpakai). Barang kena selam (cari) baru dapat,” katanya dalam komen tersebut.
Rata-rata netizen tidak bersetuju dengan tindakan pelawak tersebut dan menyifatkan komen-komen yang ditulis oleh Zizan sebagai menjengkelkan.
Terdahulu, Jennie memuat naik sekeping gambarnya memakai seluar jeans yang menampakkan seluar dalamnya dari satu jenama antarabangsa, tiga hari lalu.

Gambar itu mendorong Zizan membuat ulasan di ruangan komen penyanyi antarabangsa tersebut.
Sebelum itu, Zizan turut meninggalkan komen dalam satu video siaran langsung penyanyi antarabangsa, Justin Bieber pada Jumaat lalu.
“Marilah ke Langkawi. Kena (makan) laksa, jadi Tinggg.
“Tin oh Tin (Justin). Janganlah senyap orang ajak makan,” komen penyanyi Berserah itu.
Tindakan Zizan memanggil Justin dengan panggilan ‘Tin’ turut dikecam netizen kerana dianggap tidak lawak dan tidak sopan.
Segelintir netizen berpendapat komen yang ditulis Zizan itu bersifat seperti kebudak-budakan dan tidak kelakar.
Ada juga yang menganggap komen itu sebagai lawak murahan daripada pelakon Polis Evo tersebut.-K! ONLINE


Tangan budak disangka ranting pokok
Oleh KOSMO!

1 September 2020, 10:00 am
Oleh NUR SYAZWANA MANSOR
SUNGAI PETANI – Keseronokan dua beradik lelaki bermain air longkang ketika hujan lebat bertukar tragedi apabila seorang daripadanya lemas selepas dihanyutkan arus deras di Jalan Padang Temusu, Kampung Padang Temusu di sini kelmarin.
Dalam kejadian pada pukul 5.30 petang itu, mangsa, Muhammad Uwais Al Hafiz Hamilzal, 5, dikatakan tergelincir ke dalam longkang tersebut sebelum abangnya, Muhammad Hafiz Hazmi, 10, bertindak terjun untuk menyelamatkan adiknya.
Muhammad Hafiz Hazmi kemudiannya diselamatkan oleh seorang pekerja restoran, manakala mayat adiknya ditemui pada pukul 9.50 pagi semalam, kira-kira 16 jam selepas kejadian.
Mayat Muhammad Uwais ditemui tersangkut pada ranting pokok yang tumbang oleh bomba di hilir sungai berdekatan Kampung Pokok Asam kira-kira 1.4 kilometer dari lokasi dia terjatuh.
Pekerja restoran, Muhammad Fitri Kamal Abd. Rahman, 20, berkata, semasa kejadian, dia dan beberapa rakan yang sedang memasak berdekatan longkang tersebut ternampak seperti tangan terkapai-kapai.

Cerita pemuda itu, pada mulanya, dia menyangka ranting pokok sebelum pergi ke longkang itu dan menggeletar apabila mendapati rupa-rupanya tangan kanak-kanak.
“Saya terjun ke dalam longkang sedalam dua meter itu untuk menyelamatkan mangsa.
“Mangsa yang berusia 10 tahun berpaut pada kaki, manakala adiknya memeluk badan saya sementara tangan saya berpaut pada tebing longkang,” kata Muhammad Fitri.
Ujarnya, arus kuat menyebabkan dia tidak dapat naik ke darat dan mangsa yang berusia lima tahun terlepas.
“Apabila melihat adiknya dihanyutkan arus, abangnya melepaskan kaki saya untuk menyelamatkan adiknya,” katanya.
Ujarnya, dia sekali lagi menjejaki dua kanak-kanak itu sebelum menemui Muhammad Hafiz.
Ketika ditemui, Muhammad Hafiz sedang berpaut pada sebatang besi, manakala adiknya sudah tidak kelihatan.
“Saya hanya dapat selamatkan Hafiz dan saya masih trauma dengan kejadian itu.
“Ia berlaku dalam sekelip mata. Saya sedikit terkilan kerana tidak dapat menyelamatkan seorang lagi mangsa,” katanya.
Sementara itu, ibu mangsa, Syarifah Anisah Syed Ahmad, 42, berkata, sebelum kejadian, dua anaknya itu berada di kedai dobi miliknya, manakala suaminya berniaga kuih akok di sebuah gerai tidak jauh dari kedai dobinya itu.
“Suami saya minta dua anak kami menjaga gerainya sementara dia menunaikan solat.
“Tidak lama kemudian, saya dengar orang kecoh sebelum beberapa peniaga memaklumkan salah seorang anak saya telah dihanyutkan arus deras,” katanya.
Ujarnya, sebelum kejadian, arwah Muhammad Uwais nampak begitu berselera menikmati bekal tengah hari yang dibawa, malah sempat mengulang makan nasi sebanyak dua kali. – K! ONLINE


PSG ada perancangan besar
Oleh KOSMO!

1 September 2020, 10:15 am
PARIS – Bekas pemain Paris Saint-Germain (PSG), Fabrice Pancrate percaya Lionel Messi dan Cristiano Ronaldo akan bersama pasukan itu pada tahun depan dengan dibimbing oleh jurulatih baharu, Pep Guardiola.
Sebagai rekod, masa depan Messi bersama Barcelona menjadi tanda tanya sementara itu Ronaldo pula masih belum memberi kepastian untuk kekal bersama Juventus selepas pasukan itu gagal menjuarai Liga Juara-Juara Eropah tahun ini.
Difahamkan, Pengarah Sukan PSG, Leonardo sudah menghubungi ayah kepada Messi, Jorge untuk mengetahui perkembangan terkini situasi penyerang antarabangsa Argentina itu yang dilaporkan berminat untuk berhijrah ke Manchester City.
Kata Pancrate, pelan rancangan untuk PSG itu sudah ada kerana mereka bukan sahaja berminat untuk mendapatkan Messi, tetapi Ronaldo dan Guardiola juga berada dalam senarai idaman pasukan gergasi Liga Perancis itu.
“Saya pasti pengurusan sudah mempunyai perancangan untuk memujuk Messi ke PSG pada musim ini kerana mereka memberi jaminan bahawa Guardiola akan dibawa pada tahun depan.
“Selain itu, saya turut mendengar mereka berminat untuk menandatangani Ronaldo dan ia bakal menjadikan PSG sebuah pasukan impian dengan jentera serangan paling berbisa di dunia.

“Anda boleh bayangkan sendiri bagaimana Messi, Ronaldo, (Kylian) Mbappe dan Neymar dalam satu pasukan.
“Ia seperti fantasi bola sepak yang mungkin menjadi realiti tidak lama lagi sekiranya PSG melakukannya dengan baik,” katanya. – AGENSI


La Liga pula halang Messi berhijrah
Oleh KOSMO!

1 September 2020, 10:10 am
MADRID – Hasrat Lionel Messi untuk meninggalkan Barcelona pada jendela perpindahan kali ini mungkin tidak tercapai apabila pengurusan tertinggi La Liga mula campur tangan dalam isu berkenaan.
Sebelum ini Messi menyatakan dia mahu keluar dari Camp Nou dengan mendakwa klausa dalam kontraknya membenarkan dia untuk keluar secara percuma pada setiap penghujung musim.
Meskipun klausa tersebut dikatakan sudah melepasi tarikh akhir, namun peguam yang mewakili Messi mendesak Barcelona agar menghormati kontrak tersebut memandangkan saingan musim ini terganggu akibat Covid-19.
Bagaimanapun, La Liga memberi sokongan penuh kepada skuad The Catalan apabila menegaskan klausa tersebut tidak luput dan pasukan berminat perlu membayar klausa pelepasan £625.4 juta (RM3.5 bilion).
“Berhubung isu kontrak antara Lionel Messi dan Barcelona yang tersebar di media, La Liga mahu membuat penjelasan. Kontrak tersebut masih sah dan memiliki klausa pelepasan.
“Justeru, La Liga tidak membenarkan proses menarik balik pendaftaran pemain sekiranya jumlah yang tertera dalam klausa pelepasan tidak dibayar sepenuhnya,” kata La Liga dalam satu kenyataan.

Campur tangan pengurusan tertinggi liga Sepanyol hadir selepas pemenang enam kali Ballon d’Or itu gagal melaporkan diri bagi menjalani ujian Covid-19 di kompleks latihan Barcelona.
Difahamkan, wakil Messi akan melakukan perjumpaan dengan pegawai Barcelona minggu depan, namun kelab itu dikatakan enggan berjumpa melainkan bagi membincangkan mengenai kontrak baharu. – AGENSI


Ikmal Amry rela buka baju untuk beri inspirasi
1 September 2020, 10:01 am
SUDAH menjadi tabu dalam dunia hiburan, status seseorang artis memberi impak besar terhadap populariti. Bujang, berpunya, janda atau duda, semua itu dikatakan menjadi penentu, sama ada seseorang itu kekal diminati atau ditolak.
Pelakon dan model Ikmal Amry pernah melewati tersebut. Akui Ikmal, jumlah pengikut Instagramnya merudum sebaik sahaja melangsungkan pertunangan pada 26 Mei lalu.
Ikmal mengikat tali pertunangan bersama seorang personaliti media sosial, Najla Samshul yang sudah dikenalinya hampir empat tahun.
Kongsi Ikmal, 26, ramai peminat patah hati selepas mengetahui status hatinya sudah dimiliki sehingga bertindak mengundurkan daripada terus mengikuti Instagramnya.
Namun bekas peserta program Hero Remaja 2017 itu sentiasa percaya keputusan untuk mendirikan rumah tangga pada ketika pendakian karier baru bermula bukan satu kesalahan.
Ikuti kupasan bersama pelakon drama bersiri Gantung The Series itu ketika ditemui usai majlis memperkenalkan artis naungan syarikat Absolut Talent & Management di Bangsar, Kuala Lumpur baru-baru ini.
IKMAL AMRY mengakui dirinya bukan seorang pelakon yang bagus. Memikirkan alasan tersebut, dia tidak kisah jika diminta melakonkan aksi yang menuntut adegan buka baju. – IQBAL ROSLI

KOSMO!: Boleh jelaskan sebab mengapa anda bersetuju bergelar artis naungan Absolut Talent & Management?
IKMAL AMRY: Saya dilamar pengasas syarikat berkenaan iaitu Ben Ali selepas menyertai Hero Remaja 2017. Terdahulu, saya bersama syarikat MIG selama tiga tahun.
Alhamdulillah memang banyak perubahan yang berlaku dalam hidup saya untuk tempoh tiga tahun pertama selepas bersama Absolut. Sepanjang diuruskan Absolut, alhamdulillah saya berjaya membeli kereta pertama. Tunang saya Najla juga sudah bernaung bawah syarikat sama.

Berada dalam syarikat yang sama dengan tunang, adakah anda selesa?
Sangat selesa. Sebenarnya bernaung bawah bumbung sama lebih memudahkan kami. Kami dapat berkongsi jadual kerja.
Soal privasi, saya rasa tidak perlu. Sebab antara kami sudah tiada privasi. Kalau saya ada kerja, sekurang-kurangnya dia boleh tahu dengan sendiri apa yang saya buat.
Kalian sudah memilih tarikh pernikahan iaitu pada 19 Disember depan, jadi boleh kongsikan tentang persiapan?
Sejujurnya persiapan untuk bahagian saya tidak dapat dilakukan sepenuhnya sebab terlampau sibuk dengan kerja. Cuma Najla yang banyak uruskan untuk persiapan majlis belah perempuan di Kuala Pilah, Negeri Sembilan.
Bukan sekadar perjalanan majlis, apa yang lebih penting bagi saya ialah persiapan diri untuk bergelar seorang suami. Saya banyak belajar ilmu agama dan memperbetulkan solat. Soal duit, saya tidak pernah risau sebab sentiasa yakin dengan rezeki Allah.
Anda ambil keputusan berkahwin ketika sedang membina nama, tidakkah timbul sebarang kerisauan?
Sebenarnya nama saya semakin naik selepas bertunang. Sejurus mengikat tali pertunangan, rezeki saya semakin banyak sehingga ditawarkan berlakon dua buah filem pada Oktober depan.
Saya selalu percaya, rezeki datangnya dari Allah, jadi saya tidak pernah risau tentang populariti selepas kahwin. Ini adalah jalan yang betul saya pilih. Selepas kahwin nanti, saya sendiri pun tidak tahu rezeki apa yang Allah akan beri.
Ada sebarang perubahan berlaku kepada anda selepas bertunang?
Saya ada sedikit isu dengan peminat selepas bertunang kerana ada sesetengahnya gembira, tetapi ada yang tidak. Sampaikan saya mengalami penurunan jumlah pengikut dalam Instagram setiap hari selepas mereka tahu saya sudah bertunang.
Apa yang saya lihat, mereka sangat obses sampaikan tidak mahu saya berkahwin dengan sesiapa. Mereka cukup sedih dan patah hati sampaikan mula menghalakan tumpuan ke arah pelakon lain.
Selepas berkahwin kelak, adakah anda ada letakkan syarat tertentu dalam lakonan?
Diakui, saya bukanlah seorang yang baik sangat tetapi kalau babak yang mengundang kecaman, sebaiknya saya akan elak. Kalau babak bercinta, itu perkara biasa. Jika diminta untuk lakukan babak buka baju, tiada masalah kalau hanya saya seorang.
Sebab dalam Instagram pun, saya tetap tunjuk semua itu. Bukan atas rasa untuk menunjuk tetapi tidak salah berkongsi apa yang saya ada. Saya mengaku tidaklah hebat mana berlakon, jadi saya gunakan kelebihan memiliki badan yang cantik untuk berkongsi kepada peminat. Sekali gus beri inspirasi kepada orang untuk dapatkan badan yang menarik.


Itik ‘merempit’ di lebuh raya Britain
Oleh KOSMO!

1 September 2020, 10:00 am
LONDON – Seekor itik liar dirakam terbang laju seolah-olah berlumba dan memintas beberapa buah kenderaan di sebuah lebuh raya di Sussex dekat sini pada Sabtu lalu, lapor portal be
rita Metro UK.
Seorang pemandu van, Roland Bowler, 33, berkata, itik tersebut terbang di lorong tengah Lebuh Raya M23 dekat Lapangan Terbang Gatwick dan memintas kenderaannya pada kelajuan hampir 100 kilometer sejam (km/j).
Menurutnya, itik yang tidak diketahui spesiesnya itu kemudian mencelah di antara dua lori sebelum meluncur memasuki lorong memotong di lebuh raya berkenaan dan terbang lebih laju.
“Pada kebiasaannya, kita boleh melihat itik tersebut panik dan merempuh objek semasa terbang dalam ketakutan.
“Bagaimanapun, lain keadaannya dengan itik ini. Ia kelihatan seperti sedang menikmatinya dan terbang tanpa rasa takut.
“Kami mengekorinya sejauh 8 kilometer sebelum penumpang saya mengeluarkan telefon pintar dan merakam aksi itik itu terbang. Kami fikir haiwan itu sebenarnya terbang selaju 98 km/j (60 batu sejam),” kata Bowler.

Itik lazimnya terbang dalam kawanan dan itik tunggal itu dipercayai terpisah daripada kumpulannya atau tersesat.
Bowler memuat naik klip video itik lumba itu di internet dan lebih 22,000 pengguna media sosial memberikan tanda Like serta berkongsi rakaman tersebut di akaun masing-masing. – Agensi


Osaka makin resah harungi Terbuka AS
Oleh KOSMO!

1 September 2020, 10:05 am
NEW YORK – Bekas pemain No. 1 dunia, Naomi Osaka mengakui resah selepas tidak begitu cergas untuk mengharungi aksi pembukaan Grand Slam Terbuka Amerika Syarikat (AS) yang akan bermula hari ini.
Sebagai rekod, kecergasan pemain berusia 22 tahun itu menjadi persoalan susulan tindakannya menarik diri daripada aksi final Terbuka Cincinnatti kelmarin.
Namun, Osaka yang akan bersaing pada aksi pusingan pertama menentang rakan senegara, Misaki Doi hari ini akan memberikan yang terbaik walaupun kesuntukan masa untuk berehat.
“Saya masih belum mendapat kecergasan sepenuhnya sehingga menyebabkan terpaksa menarik diri pada final Terbuka Cincinnatti.
“Secara jujur, saya berada dalam dilema kerana sudah sampai ke sini untuk mengharungi dua kejohanan besar dan tidak boleh menarik diri pada saat akhir.
“Malah, Terbuka AS pula merupakan satu kejohanan Grand Slam yang sememangnya saya nantikan. Kini saya hanya boleh harapkan yang terbaik pada aksi pusingan pertama dan berusaha untuk tidak tewas,” katanya.

Osaka yang kini menduduki ranking ke-10 dunia merupakan salah seorang nama besar yang mengambil keputusan untuk beraksi pada Terbuka AS selepas beberapa pemain wanita terkemuka seperti Bianca Andreescu dan Ashleigh Bartey menarik diri. – AGENSI


Pekebun parah ditikam buruh kasar
Oleh KOSMO!

1 September 2020, 10:13 am
Oleh TOREK SULONG
MACHANG – Seorang pekebun parah ditikam seorang buruh kasar selepas berlaku pertengkaran antara mereka di luar kawasan sebuah rumah di Kampung Felcra Berangan Mek Nab di sini semalam.
Ketua Polis Daerah Machang, Deputi Superintendan Ganti Jimmy berkata, kejadian pada pukul 6 petang itu mengakibatkan mangsa yang berusia 34 tahun mengalami kecederaaan pada bahagian leher, bahu sebelah kiri dan lengan kirinya.
Katanya, siasatan mendapati, mangsa telah datang ke rumah tersebut sebelum berlaku perbalahan mulut antara lelaki itu dengan ibu suspek.
“Mangsa juga datang ke rumah suspek dengan membawa sebilah pisau dan sebatang kayu.
“Bagaimanapun, suspek bertindak datang secara tiba-tiba dari arah belakang rumah sebelum menerkam mangsa sehingga berlaku pergaduhan antara mereka di kawasan luar pagar rumah berkenaan,” katanya ketika dihubungi Kosmo! di sini pagi ini.

Menurut Ganti, susulan pergaduhan itu, mangsa telah mengalami kecederaan pada leher, bahu dan lengan dipercayai akibat ditikam pisau, manakala suspek tidak mengalami sebarang kecederaan.
Katanya, siasatan juga mendapati, punca pergaduhan itu disebabkan rasa tidak puas hati antara kedua pihak yang dikatakan pernah bertelingkah sebelum ini.
Tambahnya, suspek yang berusia 35 tahun telah berjaya ditahan dan direman selama empat hari bermula hari ini untuk membantu siasatan.
“Orang ramai dinasihatkan agar tidak bertindak melulu dan mengikut perasaan marah kerana ia akan memudaratkan diri sendiri.
“Undang-undang telah diwujudkan bagi memastikan keamanan dan ketenteraman. Jangan bertindak sendiri sehingga menyebabkan kecederaan atau kematian di luar jangkaan,” katanya.
Tambah Ganti, polis tidak akan berkompromi dengan individu yang cuba mengganggu gugat ketenteraman.
Kes disiasat mengikut Seksyen 324 Kanun Keseksaan kerana mendatangkan kecederaan dengan menggunakan senjata tajam. – K! ONLINE


Perbaiki persepsi sosial gelandangan
Oleh ZULKIFLI MANZOR

1 September 2020, 10:00 am
ZULKIFLI MANZOR, WARTAWAN EKSEKUTIF
LEBIH 1,000 gelandangan diselamatkan dan ditempatkan di dewan komuniti dan serba guna di sekitar ibu negara pada Mac lalu susulan pelaksanaan Perintah Kawalan Pergerakan (PKP) bagi membendung Covid-19.
Mereka bukan sahaja diselamatkan oleh pihak berkuasa tempatan daripada dijangkiti virus itu, malah dibantu dalam aspek mendapatkan pekerjaan dan penjagaan kesihatan.
Tinjauan Kosmo! kira-kira lima bulan selepas operasi itu dilaksanakan mendapati masih terdapat gelandangan menghuni beberapa lokasi di sekitar ibu kota.
Datuk Bandar Kuala Lumpur, Datuk Nor Hisham Ahmad Dahlan dipetik berkata, gelandangan yang masih berkeliaran di sekitar Kuala Lumpur adalah golongan yang baru datang ke ibu negara.
Bagaimanapun, sebilangan pihak pula percaya golongan yang dimaksudkan itu sebenarnya gelandangan yang sama diselamatkan Dewan Bandaraya Kuala Lumpur sebelum ini, tetapi memilih untuk kembali ke jalanan.
Menteri Wilayah Persekutuan, Tan Sri Annuar Musa ketika diminta mengulas berhubung perkara itu pada 27 Ogos lalu sekadar menjawab ‘lebih banyak kerja perlu dilakukan sekarang.’

Jawapan beliau kepada penulis melalui aplikasi WhatsApp itu ringkas, namun membayangkan betapa isu gelandangan bukan sesuatu yang mudah untuk ditangani dalam sekelip mata.
Pakar sosial, Prof. Datuk Dr. Mohammad Shatar Sabran berkata, masalah gelandangan bukan semata-mata tentang makanan, pekerjaan atau tempat tinggal.
Sebaliknya, Naib Canselor Universiti Pendidikan Sultan Idris itu berkata, isu pokok mengenai gelandangan adalah persepsi sosial golongan tersebut yang berbeza dengan tanggapan umum.
“Sebahagian mereka menganggap hidup gelandangan menyeronokkan sedangkan ia tidak selari dengan kehidupan sesebuah masyarakat.
“Kita perlu perbaiki persepsi mereka ini terlebih dahulu jika benar-benar mahu mengeluarkan mereka daripada kepompong gelandangan.
“Pemberian makanan, pakaian dan perubatan tidak salah, tetapi perkara utama adalah memperbetulkan persepsi golongan ini tentang definasi kebahagiaan kehidupan,” katanya.
Beberapa gelandangan ketika ditemu ramah penulis mengaku hidup bahagia di jalanan kerana segala keperluan mencukupi.
Hidup bebas tanpa tanggungjawab, makan percuma lima kali sehari, pakaian diberi orang ramai, malah jika bernasib baik mendapat wang saku sumbangan mereka yang bersimpati.
Pengasas Persatuan Empayar Kebajikan Malaysia (Empire Project), Mohd. Ashraff Khan Md. Najib berkata, ramai gelandangan sudah selesa tinggal di jalanan kerana mereka dimewahkan dengan pelbagai bantuan.
“Kadangkala bantuan berlebihan sehingga mengundang kepada isu pembaziran.
“Sebab itu Empire Project kini lebih memberi tumpuan membantu miskin bandar. Bagi kami golongan ini sepatutnya dibantu,” katanya.
Bagaimanapun, Mohd. Ashraff yakin masih ada harapan untuk membantu golongan gelandangan berubah jika ada pihak dapat membuka minda mereka kepada peluang memperbaiki diri.
Katanya, gelandangan sama seperti manusia lain yang mempunyai minat dan keupayaan tersendiri, namun mereka perlu didorong untuk menggunakannya akan tetapi ia bukan sesuatu yang mudah.


Sasaran sukan golf sepakan bola
Oleh MUHAMMAD FARID AHMAD TARMIJI

1 September 2020, 10:00 am
DI bawah sinar mentari pagi kelihatan kelibat seorang pemuda yang berpakaian lengkap seperti pemain bola sepak berjalan menuju ke kawasan padang golf.
Sebaik tiba di kawasan padang golf tersebut, pemuda itu, Mohd. Sheridan Samsul Baharin, 35, kemudiannya berlatih meletakkan sebiji bola yang dibawanya untuk disepak menuju ke sasaran bendera yang terpacak di padang golf tersebut.
Bagi sesetengah orang mungkin perilaku Mohd. Sheridan pada pagi itu kelihatan sedikit aneh kerana berpakaian seperti seorang pemain bola sepak, namun berada di padang golf.
Tujuan dia datang ke padang golf yang terletak di Kundang Lakes Country Club, Rawang, Selangor pada pagi itu adalah untuk bersama rakan-rakan lain bermain satu wadah sukan baharu iaitu footgolf. Permainan footgolf boleh diterjemahkan sebagai golf sepakan bola.
“Footgolf ialah satu jenis sukan baharu yang menggabungkan antara sukan bola sepak dan golf.
“Saya mula terlibat dengan sukan ini sejak April tahun lalu. Kali pertama mencubanya, saya sudah tertarik dengan sukan ini,” kata Mohd. Sheridan.

MOHD. Sheridan (depan) bermain footgolf bersama rakan-rakannya di Kundang Lakes Country Club, Rawang, Selangor.
Tambahnya, kini rutinnya setiap minggu adalah mengunjungi padang golf untuk bermain footgolf bersama teman-temannya.
Walaupun baru diperkenalkan di negara ini, footgolf yang merupakan gabungan dua sukan paling popular itu mula mendapat tempat dalam kalangan rakyat negara ini.
Sukan tersebut masih menggunakan peraturan seperti mana yang dipraktikkan dalam permainan golf.
Apa yang membezakannya adalah footgolf dimainkan dengan menggunakan kaki di mana pemain akan menyepak bola menuju ke lubang yang telah ditetapkan. Pendek kata, sepakan kaki menggantikan pukulan kayu golf.
Berbanding bola kecil golf dalam sukan golf, bola yang digunakan pula adalah bola yang biasa dimainkan dalam bola sepak.
Sheridan menjelaskan, dia sebelum ini aktif bermain bola sepak dan golf, menjadikan tidak ada masalah buatnya untuk memainkan footgolf.
“Saya tahu tentang peraturan golf jadi mudah sikit untuk memahami akan sukan baharu ini.
“Seperti sukan golf juga pemenang footgolf akan dikira sebagai pemenang dengan tendangan bola paling sedikit,” katanya.
Tambahnya, sebagai contoh untuk satu golf course atau keseluruhan arena golf adalah 70 par atau sepakan bermakna pemain yang mampu melakukan sepakan di bawah 70 par itu akan dikira sebagai pemenang.
Bagi sukan footgolf, pemain perlu melakukan sepakan mengikut bilangan par yang telah ditetapkan dalam padang golf tersebut.
Untuk padang par tiga, jarak dari mula sepakan (tee off) sehingga ke lubang (green) adalah di bawah 100 meter dan bagi par empat jaraknya adalah sekitar 120 hingga 160 meter, manakala bagi par lima jaraknya adalah 180 meter ke atas.
Cabaran
Bola yang digunakan ialah bola standard bola sepak padang yang dinamakan bola bersaiz lima. Bola itu ditendang untuk dimasukkan ke dalam lubang berukuran diameter 21 inci (53 sentimeter) yang telah tersedia di padang.
Dalam pada itu, Mohd. Sheridan menjelaskan, footgolf nampak mudah untuk dimainkan, namun ada kesukarannya yang tersendiri.
“Untuk mahir dalam sukan ini, pemain perlu mengetahui teknik sepakan. Teknik sepakan yang betul akan membolehkan bola itu jatuh di sasaran yang kita kehendaki.
“Contohnya, untuk par tiga pemain perlu melakukan tiga sepakan untuk memasukkan bola di dalam lubang yang telah disediakan. Jika sepakan pertama tidak menepati sasaran yang kita kehendaki maka kita mungkin akan memerlukan lebih daripada tiga sepakan,” ujarnya yang berasal dari Ipoh, Perak.
Mengimbas kembali penglibatannya dalam sukan foofgolf April tahun lalu, Mohd. Sheridan menjelaskan, dia mengetahui mengenai sukan itu setelah ternampak iklan mengenai penganjuran footgolf di laman sosial. Tanpa berfikir panjang Sheridan terus mendaftar untuk menyertainya.
“Sehari sebelum kejohanan, peserta diberi masa untuk mencuba dan berlatih terlebih dahulu. Pada hari kedua barulah kejohanan berlangsung.
“Alhamdulillah untuk kejohanan pertama saya berjaya menjadi antara lima pemain terbaik,” katanya.
Tambahnya, sejak itu dia semakin serius dengan sukan tersebut dan menyertai beberapa lagi kejohanan yang diadakan.
Penglibatan dalam sukan tersebut secara serius juga telah membolehkan Mohd. Sheridan mewakili negara dalam Piala Asia FootGolf yang berlangsung di Australia pada November tahun lalu.
“Kejohanan itu disertai oleh pemain-pemain hebat dari lain-lain negara. Di situ saya dapat lihat betapa hebatnya mereka dalam sukan ini.
“Banyak teknik dan corak permainan yang dapat saya saksikan ketika di sana dan kini corak permainan saya juga berubah berbanding sebelum ini,” katanya.
Kos untuk bermain footgolf juga lebih murah iaitu sekitar RM30 hingga RM50 untuk satu permainan.
Dalam pada itu, bagi Muhammad Sofizal Sokhini, 36, yang kini menduduki rangking pertama footgolf di Malaysia berkata, sukan tersebut sesuatu yang menyeronokkan untuk dimainkan.
Tegasnya, sukan ini juga tidak memerlukan ahli kumpulan yang ramai.
“Saya sebelum ini adalah pemain bola sepak profesional dan kini aktif bermain footgolf. Kebiasaan ego seseorang pemain bola sepak ialah dia akan melakukan sepakan sekuat hati. Namun, berbeza untuk sukan ini kerana pemain perlu belajar mengawal kekuatan sepakannya.
Tambahnya, antara cabaran lain yang dihadapi mereka yang bermain sukan itu adalah keadaan permukaan padang golf.
Sesebuah padang golf dibangunkan dengan 9 atau 18 siri lubang dan permukaannya bergantung kepada bentuk muka bumi di kawasan tersebut.
Jika padang bola sepak rata, padang golf pula sebaliknya kerana mempunyai kawasan yang berbukit dan bertasik.
Adakalanya juga bola yang ditendang pemain footgolf terjatuh ke dalam tasik atau tersangkut di pokok.
LUBANG dalam permainan footgolf bersaiz besar untuk memuatkan bola sepak.


MR.D.I.Y. anjur kempen beli barangan Malaysia
Oleh KOSMO!

2 September 2020, 9:15 pm
KUALA LUMPUR – MR.D.I.Y. menganjurkan kempen Proudly Made in Malaysia bertujuan menyokong kempen beli barangan Malaysia dan menggalakkan lebih ramai rakyat membeli-belah dalam negara agar dapat merangsang ekonomi negara.
Naib Presiden Pemasaran MR. D.I.Y. Andy Chin berkata, kempen yang diadakan sepanjang bulan September bersempena sambutan Hari Malaysia tidak lama lagi, semua premisnya akan menawarkan pelbagai pilihan jenama produk Malaysia yang boleh didapati di cawangannya di seluruh negara dan juga secara online, www.mrdiy.com.my.

“Pelanggan boleh menikmati potongan harga sehingga 25 peratus bagi lebih 30 produk tempatan yang terpilih dalam empat kategori khususnya perkakasan, barangan keperluan rumah, alat tulis dan aksesori kereta,” katanya dalam satu kenyataan di sini semalam.
Chin menjelaskan, produk Malaysia yang menawarkan potongan harga di cawangan MR. D.I.Y. dan secara online meliputi jenama barangan keperluan rumah seperti Elianware, Lava, Felton, Waxco, Rayaco dan sudah tentunya produk MR.D.I.Y. sendiri.
Menurut beliau, antara rangkaian produk tempatan tersebut termasuklah botol air, kotak makanan, cawan keluli tahan karat, mop, penyapu, tong sampah, penyangkut baju, kotak peralatan dan produk penjagaan kereta serta buku nota.
“Kami menyambut baik inisiatif kerajaan untuk meningkatkan perbelanjaan domestik dalam kalangan rakyat Malaysia,” ujarnya.
Chin berharap, menerusi kempen Proudly Made in Malaysia itu, pihaknya akan memberi inspirasi kepada pengilang, pengedar dan peruncit tempatan memberi sokongan kepada jenama, produk dan perkhidmatan tempatan negara.


Elemen antirasuah dalam buku teks tahun depan
Oleh KOSMO!

2 September 2020, 8:33 pm
Oleh DIYANATUL ATIQAH ZAKARYA
MELAKA – Elemen pendidikan antirasuah di dalam buku teks di bawah subjek Bahasa Melayu akan diperkenalkan kepada murid tahun lima bermula tahun hadapan.
Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata, ia merupakan salah satu usaha yang diperkenalkan di bawah bidang pencegahan dan pendidikan.
Katanya, selain tindakan pencegahan, pendidikan masyarakat juga merupakan agenda utama SPRM dalam meningkatkan integriti individu terutama melibatkan masa hadapan sektor penjawat awam.
“Pelbagai usaha sedang dilakukan secara lebih strategik dan kita sedang memfokuskan kepada dua bidang iaitu perhubungan dengan masyarakat serta pendidikan di peringkat sekolah dan universiti.
“Bagi peringkat sekolah, elemen antirasuah akan diperkenalkan dalam buku teks subjek Bahasa Melayu bagi murid darjah lima bermula tahun depan manakala Program Antirasuah disediakan untuk murid darjah empat,” katanya ketika sesi dialog secara langsung bersama Melakafm, di sini hari ini.

Beliau berkata, elemen antirasuah itu juga akan dimasukkan di bawah Modul Exemplar Pendidikan bagi peringkat sekolah rendah dan menengah.
“Bagi prasekolah, kita akan memasukkan elemen nilai-nilai murni yang sesuai seperti yang dilancarkan di bawah Pelan Antirasuah Nasional (NACP) 2019-2023 oleh Perdana Menteri terdahulu.
“Kita juga berjaya mendapat kelulusan dan pengiktirafan dari beberapa buah Institusi Pengajian Tinggi termasuk Universiti Kebangsaan Malaysia, Universiti Putra Malaysia dan Kolej Universiti Islam Melaka bagi penawaran subjek elektrik integriti,” katanya. – K! ONLINE


[VIDEO] 3 kenderaan terperangkap dalam banjir kilat di ibu negara
2 September 2020, 9:24 pm
KUALA LUMPUR – Hujan lebat berterusan selama tiga jam di ibu negara petang tadi mengakibatkan beberapa kawasan mengalami banjir kilat sekali gus menyebabkan tiga kenderaan terperangkap.
Jurucakap Jabatan Bomba dan Penyelamat Kuala Lumpur berkata, panggilan kecemasan pertama diterima pada pukul 6.22 petang membabitkan sebuah pacuan empat roda jenis Nissan X-Trail terperangkap  di Lebuh Raya Lingkaran Tengah 2 (MRR 2) menghala ke Seri Petaling akibat banjir kilat.
“Sebaik tiba pada pukul 6.41 petang, pihak bomba mendapati pemandu terperangkap bersama pacuan empat roda tersebut susulan paras air naik setinggi 0.6 meter.
“Mangsa berjaya diselamatkan selepas keadaan kembali terkawal pada pukul 7.03 malam tadi,” katanya ketika dihubungi hari ini.
Jelas jurucakap itu, dalam kejadian berasingan, dua kenderaan jenis Toyota Vios dan Proton Wira terperangkap di Jalan Cheras susulan air naik sehingga paras pinggang.
“Sebaik tiba, mendapati tiada pemandu dalam dua kenderaan tersebut dan keadaan terkawal pada pukul 7.10 malam tadi,” ujarnya. – K! ONLINE

View this post on Instagram

Kejadian banjir kilat di Jalan Cheras petang ini. Hati-hati semua, harapnya air sudah surut. #cheras #banjirkilat #banjirkosmo
A post shared by  Kosmo! Online | Akaun Rasmi (@kosmo_online) on Sep 2, 2020 at 5:05am PDT


Kerani maut dan suami cedera parah, kereta terbabas di LPT 2
Oleh KOSMO!

2 September 2020, 11:42 pm
Oleh NOOR HAYATI MAMAT
HULU TERENGGANU – Seorang kerani maut manakala suaminya cedera parah setelah kereta Toyota Vios dinaiki mereka hilang kawalan lalu terbabas merempuh besi penghalang jalan di Kilometer 392.2 Lebuhraya Pantai Timur 2 (LPT 2) berhampiran Ajil di sini hari ini.
Dalam kejadian pada pukul 4.15 petang itu, Tuan Isma Farazilahidayah Ismail, 36, meninggal dunia di lokasi kejadian akibat kecederaan parah di bahagian kepala manakala suaminya, Mohd. Haqimee Che Lah, 30, pula cedera parah.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, suami isteri itu dikatakan dalam perjalanan pulang ke rumah mereka di Pasir Gudang, Johor dari kampung halaman di Kampung Gong Tinggi, Pasir Puteh, Kelantan.
“Sewaktu tiba di lokasi kejadian, kereta Toyota Vios yang dipandu Mohd. Haqimee merupakan seorang operator pengeluaran kilang tiba-tiba hilang kawalan lalu terbabas sebelum merempuh besi penghadang jalan.
“Impak kemalangan itu menyebabkan kereta dinaiki suami isteri itu remuk teruk di bahagian hadapan,” katanya kepada pemberita di sini hari ini.

Mohd. Adli berkata, siasatan awal percaya kereta Toyota Vios yang dinaiki kedua-dua mangsa kemungkinan terbabas kerana jalan licin ekoran cuaca hujan.
Beliau berkata, Tuan Isma Farazilahidayah yang duduk di tempat penumpang hadapan maut di lokasi kejadian.
“Mohd. Haqimee yang cedera parah pada kepala dan beberapa anggota badan telah dikejarkan di Unit Rawatan Rapi Hospital Hulu Terengganu di sini.
“Mayat Tuan Isma Farazilahidayah pula telah dihantar ke unit forensik hospital sama untuk dibedah siasat,” katanya. – K! ONLINE


Iconic bakal labur RM155.51 juta bina kilang pengeluaran PPE
Oleh MUHAMMAD IKHWAN IDERIS

2 September 2020, 9:25 pm
KUALA LUMPUR – Syarikat pelancongan dan pemaju hartanah, Iconic Worldwide Bhd. (Iconic) dijangka melabur sehingga RM155.51 juta untuk membangunkan kilang pengeluaran alat perlindungan peribadi (PPE) di Batu Kawan, Pulau Pinang.
Kilang baharu itu dijangka siap dalam tempoh 12 bulan dari tarikh mula pembinaan yang dijangka pada setengah tahun kedua 2021.
Ia memiliki kapasiti pengeluaran minimum sebanyak 3.1 bilion helai sarung tangan dan kira-kira 222.7 juta keping pelitup muka setahun.
Pengarah Urusan Iconic, Datuk Tan Kean Tet berkata, pihaknya mengunjurkan permintaan untuk PPE akan kekal mapan meskipun selepas pemulihan pandemik Covid-19, berikutan kesedaran awam yang semakin meningkat tentang kepentingan penjagaan kebersihan.“Sekarang masa yang tepat untuk memenuhi permintaan untuk produk PPE. Kami akan menyasarkan pasaran di negara dengan kadar jangkitan Covid-19 yang tinggi seperti Eropah dan Amerika Syarikat.
“Kami bercadang untuk menghasilkan sarung tangan nitril dan getah untuk kegunaan isi rumah, industri dan sektor perubatan selain dua jenis penutup muka iaitu penutup muka tiga lapisan dan N95,” katanya dalam kenyataan yang dikeluarkan di sini semalam.
Buat masa ini, Iconic terlibat dalam pembangunan dan penjualan hartanah komersial dan kediaman, selain perkhidmatan pelancongan lain seperti pengurusan hospitaliti.
Bagi tahun kewangan berakhir 31 Mac 2020, segmen pembangunan hartanah dan pelancongan masing-masing menyumbang 67.2 peratus dan 30.4 peratus kepada pendapatan Kumpulan.
Iconic sebelum ini telah membeli dan memasang mesin pengeluaran penlitup muka di fasiliti pembuatan yang disewa terletak di Juru, Pulau Pinang yang kini menghasilkan minimum 30 juta keping penutup muka setahun.


Pelabur perlu hubungi bank semak kadar pembiayaan rendah
Oleh KOSMO!

2 September 2020, 8:48 pm
KUALA LUMPUR – Pelabur Amanah Saham Bumiputera (ASB) yang mengambil pembiayaan saham amanah itu  dinasihatkan agar menghubungi bank masing-masing bagi menerima kadar pembiayaan yang lebih rendah, selaras dengan penurunan Kadar Dasar Semalaman (OPR) yang diumumkan oleh Bank Negara Malaysia (BNM).
 Amanah Saham Nasional Bhd. (ASNB) berkata, peminjam berpeluang menerima kadar pembiayaan yang lebih rendah kerana penurunan OPR memberi kesan kepada Kadar Asas (KA) dan Kadar Pembiayaan Asas (KPA) yang menentukan kadar pembiayaan ASB yang dikenakan oleh pihak bank.
“Sekiranya pelabur masih belum menerima pengurangan dalam kadar pembiayaan mereka, kami menasihatkan pelabur agar segera menghubungi pihak bank menyemak semula kadar pembiayaan berkenaan,” katanya dalam kenyataan yang dikeluarkan di sini semalam.
 ASNB menjelaskan, pihaknya juga telah mewujudkan pusat khidmat nasihat pembiayaan ASB yang boleh dihubungi melalui pusat khidmat pelanggan ASNB di talian 03-7730 8899 untuk membantu pelabur  menyemak semula strategi dan struktur pembiayaan masing-masing.
“Mereka hanya perlu menghubungi nombor berkenaan untuk mendapatkan khidmat nasihat yang berkaitan,” katanya.
BNM telah mengurangkan OPR sebanyak 4 kali pada tahun ini, iaitu pada bulan Januari, Mac, Mei dan yang terbaharu pada 7 Julai yang lalu.

Secara keseluruhannya, OPR telah diturunkan sebanyak 1.25 peratus untuk tahun 2020.
Penurunan tersebut telah menjadikan OPR, yang menjadi penanda aras rujukan kadar pinjaman tempatan, kini berada pada paras terendah dalam sejarah iaitu pada kadar 1.75 peratus.
Dua OPR telah diturunkan sebagai sebahagian usaha untuk terus merangsang pertumbuhan ekonomi negara berikutan kesan negatif Covid-19 kepada persekitaran ekonomi global.
Pengurangan kadar pembiayaan ini bakal memberi impak kepada kedudukan kewangan peminjam untuk jangka panjang dan mampu mengurangkan beban kewangan peminjam dalam keadaan yang sukar ini.


Suami isteri terima RM13,466.17, pencen penakat
Oleh KOSMO!

2 September 2020, 8:41 pm
Oleh MOHAMAD FAHD RAHMAT
KLUANG – Ibarat mendapat durian runtuh, sepasang suami isteri terkejut apabila menerima tunggakan bayaran Pencen Penakat berjumlah RM13,466,17 milik anak sulung mereka yang meninggal dunia 11 tahun lalu.
Sujak Tarmin,70, dan isterinya juga kini layak menerima pencen penakat daripada Pertubuhan Keselamatan Sosial (Perkeso) secara bulanan sebanyak RM110 setiap seorang hingga akhir hayat mereka.
Sujak berkata, anaknya, Mohd. Syahrilizam berusia 33 tahun terbabit dalam kemalangan motosikal ketika dalam perjalanan ke tempat kerja di Universiti Tun Hussein Onn Malaysia (UTHM) pada 20 September 2009.
“Anak saya meninggal dunia di lokasi kejadian dan sejak itu kami pasrah dan redha walaupun perit untuk diterima ketika itu.
“Arwah anak yang baik kerana turut membantu menanggung nafkah kami dan dua adik-adiknya yang masih bersekolah waktu itu,” katanya ketika ditemui baru-baru ini.

Sujak berkata, sebelum bekerja di UTHM, anaknya pernah bekerja sebagai pengawal keselamatan swasta selama beberapa tahun.
“Saya tak tahu pula kerana caruman PERKESO nya dahulu mencukupi syarat bagi membolehkan kami menerima pencen penakat dan Faedah Pengurusan Mayat sebanyak RM1,500.
“Saya ingatkan arwah tidak berhak untuk mendapatkan bayaran disebabkan sudah bekerja dengan kerajaan dan tidak lagi bekerja di syarikat swasta berkenaan,” katanya.
Sementara itu, Pengurus Pejabat Perkeso Kluang, Ahmad Suzaime Abdul Aziz berkata, orang ramai yang menghadapi situasi serupa boleh merujuk pihaknya.
Katanya, waris si mati perlu hadir ke pejabat PERKESO terdekat bagi mengetahui sama ada mereka layak menerima faedah-faedah berkenaan.- K! ONLINE


Pelajar maut motosikal bertembung lori balak
Oleh KOSMO!

2 September 2020, 8:14 pm
Oleh ABDUL RASHID ABDUL RAHMAN
LIPIS – Seorang pelajar sekolah maut manakala seorang lagi cedera parah selepas motosikal dinaiki mereka bertembung dengan sebuah lori balak di Kilometer 14 Jalan Benta-Jerantut di sini, hari ini.
Dalam kejadian pukul 2 petang itu, pembonceng motosikal berkenaan, Nurin Nadhirah Ikhwan Nassir, 16, maut di lokasi kejadian manakala penunggangnya pula, Ainnur Shamimie Karim, 15, mengalami kecederaan parah.
Ketua Jabatan Siasatan dan Penguatkuasaan Trafik negeri, Superintendan Kamarulzaman Jusoh berkata, kejadian berlaku ketika mangsa yang dalam perjalanan dari arah Benta ke Jerantut itu ingin memotong sebuah motosikal lain.
Katanya, ketika memotong motosikal mangsa dikatakan memasuki sedikit ke laluan lori lalu berlaku pertembungan.
“Akibat kemalangan ini, pembonceng motosikal maut di tempat kejadian manakala penunggang motosikal mengalami kecederaan.

“Mayat mangsa di hantar ke Hospital Lipis untuk bedah siasat manakala mangsa cedera dirawat di hospital sama,” katanya di sini hari ini.
Jelasnya, kes disiasat mengikut Seksyen 41(1) Akta Pengangkutan Jalan 1987 dan siasatan lanjut masih dilakukan. – K! ONLINE


Lebih 600 pelajar sekolah agama positif Covid-19
Oleh KOSMO!

2 September 2020, 8:40 pm
BANYUWANGI, Indonesia – Lebih 600 pelajar di sebuah sekolah agama di Indonesia disahkan positif Covid-19, menurut pegawai Kementerian Kesihatan Indonesia.
Penemuan itu adalah kes terbaharu dikesan selepas sesi persekolahan dibuka semula di negara berkenaan.
Sekolah agama berasrama Darussalam Blokagung di Kabupaten Banyuwangi, Jawa Timur kini dikenakan kuarantin selama dua minggu, membabitkan seramai 6,000 pelajar.
Seramai 664 pelajar sekolah berkenaan disahkan dijangkiti virus korona, menurut laporan agensi berita AFP.
Kebanyakan kes itu tidak menunjukkan simptom jangkitan Covid-19 namun, polis tempatan serta pihak tentera menutup akses ke sekolah berkenaan.
Kakitangan petugas khas mencegah penularan Covid-19 di Indonesia membantu menyediakan makanan untuk sekumpulan pelajar yang dikuarantin di sekolah agama berasrama Darussalam Blokagung. – BUD/AFP
“Semua aktiviti perlu digantung. Solat berjemaah juga terpaksa dihentikan sementara dan semua pelajar perlu tinggal di dalam bilik masing-masing,” kata jurucakap Kementerian Kesihatan, Benget Saragih semalam.

Ujian pemeriksaan kesihatan berskala besar-besaran dilakukan pada pertengahan Ogos lalu selepas beberapa pelajar mengadu berasa kurang sihat, menurut pihak sekolah.
Indonesia ialah negara dengan penduduk Islam terbesar dunia dan mempunyai beratus-ratus buah sekolah agama berasrama penuh.
Kes jangkitan beramai-ramai itu berlaku selepas hampir 1,300 orang di sebuah akademi tentera Indonesia didapati positif virus korona pada Julai lalu.
Indonesia hari ini mencatat lebih 3,000 kes baharu sekali gus menjadikan jumlah kes jangkitan melebihi 180,000 orang dengan 7,616 kematian. – AFP


MQ Technology meterai perjanjian miliki Kibaru
Oleh KOSMO!

2 September 2020, 9:45 pm
KUALA LUMPUR –  MQ Technology Bhd. (MQ Technology) telah memeterai perjanjian jualan saham dengan Kibaru Manufacturing Sdn. Bhd. (Kibaru).
Pemeteraian memorandum perjanjian (MOA) itu bertujuan untuk memiliki 70 peratus saham sedia ada Kibaru.
Kibaru, syarikat tempatan dari Pulau Pinang terlibat dalam pengeluaran komponen getah untuk pelbagai industri termasuk perubatan.
Bermula dari tahun 1980an, Kibaru yang hanya berasal daripada entiti yang terlibat dalam kajian dan pembangunan (R&D)  itu kini telah berjaya menjadi pengeluar komponen getah utama di rantau Asia Pasifik.

Kejayaan sepanjang 18 tahun dengan memiliki rekod perniagaan dalam R&D itu telah menjadikan Kibaru berada ke hadapan dalam aspek rekaan dan pengilangan komponen getah di rantau ini.
Syarikat juga telah memiliki pengalaman yang luas dalam jalinan usaha sama dengan beberapa syarikat tempatan dan juga antarabangsa dalam bidang teknologi maklumat, elektronik, audio visual. Telekomunikasi, farmaseutikal dan automotif.

Pengarah Urusan Kibaru, Ong Chong Joo berkata, syarikat telah bersetuju secara prinsipal untuk mendapatkan bekalan vaksin Covid-19 dari  Fosun International Ltd, syarikat dari China.
Vaksin tersebut akan diedarkan ke klinik dan hospital di rantau Asia Tenggara bersama-sama produk semasanya seperti kit ujian Polymerase Chain Reaction  (PCR).
Fosun adalah sebuah syarikat konglomerat dan pelaburan yang diasaskan pada tahun 1992 oleh Guo Guangchang dengan empat rakannya, dengan beribu pejabat di Shanghai, China.
Mengulas mengenai bekalan vaksin tersebut, Pengarah Eksekutif MQ Technology,  Terence Cheah Eu Lee berkata, ujian kit PCR dari Fosun adalah tepat dan ia akan memberi keputusan dalam tempoh sejam.
“Kami bercadang untuk membangunkan pusat ujian dan vaksinasi di lokasi strategik di rantau Asia Tenggara.
“Melalui vaksin ini, kita berharap pandemik Covid-19 akan berakhir,” jelasnya.


Enam kes baharu, tiada kematian
Oleh KOSMO!

2 September 2020, 6:18 pm
Oleh SITI A’ISYAH SUKAIMI
PUTRAJAYA – Kes positif Covid-19 dalam negara kembali merekodkan satu digit dengan enam kes dilaporkan menjadikan jumlah kes positif sebanyak 9,360 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada enam kes tersebut, dua kes adalah penularan tempatan membabitkan warganegara manakala empat lagi kes import melibatkan warga asing.
Menurutnya, bagi kes penularan tempatan, satu daripadanya membabitkan Kluster MV Glen di Selangor iaitu isteri kepada kes positif kluster yang dilaporkan pada 30 Ogos lalu iaitu kes ke-9,332.
“Wanita tersebut dikenal pasti susulan aktiviti pengesanan kes secara aktif dan saringan kontak rapat.
“Satu lagi kes penularan tempatan di Pahang membabitkan kes saringan di tempat kerja yang tidak bergejala dan telah dimasukkan ke Hospital Tengku Ampuan Afzan,” katanya dalam satu kenyataan di sini hari ini. – K! ONLINE


Buruh ditahan langgar perintah kuarantin
Oleh KOSMO!

2 September 2020, 7:36 pm
Oleh OTHMAN YAHAYA
SUNGAI PETANI – Seorang buruh kasar merupakan individu ketiga ditahan kerana melanggar perintah kuarantin di rumah di bawah Perintah Kawalan Pergerakan Diperketatkan (PKPD) Secara Pentadbiran (Temco) di Ambangan Heights, Amanjaya di sini awal pagi tadi.
Penduduk Zon Kenanga berusia 36 tahun itu didapati keluar dari kawasan PKPD Temco pada 31 Ogos lalu dan ditahan ketika cuba masuk semula ke perumahan tersebut kira-kira pukul 2.30 pagi.
Ketua Polis Daerah Kuala Muda, Asisten Komisioner Adzli Abu Shah berkata, lelaki tersebut ditahan selepas dilihat menunggang motosikal jenis Sym Bonus di hadapan kawasan perumahan Persiaran Amanjaya 5 dalam keadaan mencurigakan.
“Sepasukan anggota polis Unit Rondaan Bermotosikal (URB) mendapati penunggang motosikal itu memakai gelang putih yang dikeluarkan Kementerian Kesihatan Malaysia,” katanya di sini hari ini.
Kata beliau, lelaki terbabit gagal memberikan alasan munasabah berada di luar rumah dalam kawasan jangkitan dan dia kemudian dibawa ke Balai Polis Komuniti untuk tindakan lanjut.

“Siasatan turut mendapati lelaki itu tiada dirumahnya bagi menjalani perintah kuarantin sejak dua hari lalu,” ujarnya.
Tambahnya, kes disiasat mengikut Akta Peraturan-Peraturan PKPD dan Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Jangkitan).
Kosmo! hari ini melaporkan polis menahan dua beradik lelaki yang memakai gelang merah jambu kerana melanggar perintah kuarantin di Ambangan Heights, Amanjaya di sini pada Ahad lalu.- K! ONLINE


Lelaki maut jatuh dalam lubang lif
Oleh EDDY AQMAL MOHAMED HAMIDI

2 September 2020, 6:44 pm
KUALA LUMPUR – Seorang lelaki maut selepas dipercayai terjatuh ke dalam lubang lif di Flat Seri Sabah, di sini hari ini.
Ketua Polis Daerah Cheras, Asisten Komisioner Mohamed Mokhsein Mohamed Zon berkata, kejadian disedari oleh penduduk selepas mendapati lif berkenaan tidak berfungsi.
“Penduduk kemudiannya menghubungi pihak penyelenggara lif berkenaan selepas ia didapati tidak berfungsi kira-kira pukul 12.20 tengah hari.
“Selepas 30 minit, pihak penyelenggara tiba dan membuka pintu lif berkenaan dan menemui mayat seorang lelaki di atas bumbung lif itu sebelum menghubungi pihak polis ,” katanya dalam satu kenyataan di sini hari ini.
Menurut Mohamed Mokhsein, pemeriksaan ke atas mayat lelaki tempatan berusia 50 tahun itu telah menemui kesan lebam di bahagian muka dipercayai akibat jatuh dari tempat tinggi.
“Mayat mangsa  dibawa ke Hospital Universiti Kebangsaan Malaysia untuk dibedah siasat bagi mengenal pasti punca kematian dan kes diklasifikasikan sebagai mati mengejut,” jelas beliau.

Tinjauan Kosmo! ke lokasi kejadian mendapati lif di flat 17 tingkat itu  ditutup bagi memberi ruang kepada pihak berkuasa melakukan siasatan. – K! ONLINE


9,490 dirayu jalani saringan Covid-19
Oleh KOSMO!

2 September 2020, 6:37 pm
Oleh SITI A’ISYAH SUKAIMI
PUTRAJAYA – Seramai 9,490 orang di kawasan Perintah Kawalan Pergerakan Diperketatkan (PKPD) secara pentadbiran (Temco) di Amanjaya, Kedah masih belum menjalani ujian saringan Covid-19.
Ketua Pengarah Kesihatan, Tan Sri Dr. Noor Hisham Abdullah berkata, meskipun jumlah anggaran itu masih dalam semakan, namun pihak kementerian merayu agar mereka tampil segera ke pusat saringan yang disediakan.
Katanya, setakat ini, seramai 12,870 individu telah disaring di kawasan PKPD Temco Amanjaya membabitkan Zon Kenanga, Zon Mawar dan Zon Melur.
“Daripada jumlah itu, satu kes dikesan positif, 182 individu masih menunggu keputusan dan baki seramai 12,687 individu didapati negatif,” katanya dalam kenyataan akhbar di sini hari ini. – K! ONLINE


13 ditahan bergaduh depan tokong
Oleh KOSMO!

2 September 2020, 6:32 pm
Oleh SHAMSUL KAMAL AMARUDIN
LUMUT – Seramai 13 lelaki termasuk remaja berusia 16 tahun ditahan selepas terlibat dalam pergaduhan di hadapan sebuah tokong di Sungai Pinang Besar di Pulau Pangkor malam tadi.
Ketua Polis Daerah Manjung, Asisten Komisioner Nor Omar Sappi berkata, siasatan awal polis mendapati motif pergaduhan berpunca daripada tidak puas hati berhubung masalah tempat letak kenderaan di Jeti Pulau Pangkor.
“Semalam , lebih kurang pukul 10.15 malam anggota pejabat pertanyaan Balai Polis Pangkor telah terima panggilan telefon daripada seorang lelaki mengatakan berlaku pergaduhan di hadapan tokong tersebut.
“Tindakan pantas anggota Balai Polis Pulau Pangkor dan Cawangan Jabatan Siasatan Jenayah, Ibu Pejabat Polis Daerah Manjung (IPD) Manjung ke tempat kejadian telah berjaya menahan seramai 13 orang lelaki,” katanya dalam satu kenyataan di sini hari ini.
Katanya, kesemua mereka dibawa ke IPD Manjung untuk siasatan lanjut, bagaimanapun tiada sebarang senjata dirampas di tempat kejadian.

“Semua suspek berusia lingkungan 16 hingga 50 tahun itu ditahan kerana terlibat dalam merusuh dan direman selama empat hari mulai hari ini sehingga Sabtu ini.
“Kes disiasat di bawah seksyen 148 Kanun Keseksaan kerana melakukan perbuatan merusuh,” katanya. – K! ONLINE


Tiga parah kerana lopak air
Oleh KOSMO!

2 September 2020, 7:48 pm
Oleh IVAN AMIRUL
KOTA KINABALU – Tiga parah manakala seorang cedera dalam kemalangan membabitkan dua pacuan empat roda di Jalan Lintas-Kepayan berhampiran Cyber City di sini petang tadi.
Dalam kejadian pukul 1 petang itu, kenderaan jenis Isuzu D Max dipandu seorang lelaki dikenali sebagai Zico Sulaiman, 37, bersama dua penumpang lain berusia 18 dan 19 tahun.
Manakala sebuah lagi pacuan empat roda jenis Toyota Hilux pula, dipandu seorang lelaki dikenali sebagai Ferdaus, berusia 30-an bersama seorang penumpang.
Ketua Polis Daerah Kota Kinabalu, Asisten Komisioner Habibi Majinji berkata, siasatan mendapati kenderaan Toyota Hilux dipercayai hilang kawalan ekoran terlanggar takungan air yang ada di atas jalan raya.
Katanya, pacuan empat roda itu dikatakan terbabas sebelum bertembung dengan Isuzu D Max di lorong bertentangan.

“Pemandu Toyota Hilux tidak mengalami kecederaan namun seorang penumpang kenderaan itu cedera di bahagian kaki kiri.
“Pemandu Isuzu D Max bersama dua orang penumpang pula parah dan kini masih mendapat rawatan di unit kecemasan Hospital Queen Elizabeth (HQE),” katanya ketika dihubungi hari ini.
Menurut beliau, siasatan juga menunjukkan punca kemalangan adalah disebabkan oleh kecuaian pemandu Toyota Hilux kerana cuai dan gagal mengawal kenderaan ketika memandu sehingga mengakibatkan kemalangan.
“Siasatan awal mendapati kejadian berpunca daripada keadaan jalan yang basah susulan cuaca hujan.
“Kes disiasat mengikut Seksyen 43 Akta Pengangkutan Jalan (APJ) 1987,” ujarnya. – K! ONLINE


Dua pengedar dadah berdepan hukuman mati
Oleh MUHAMMAD AYMAN GHAFFA

2 September 2020, 6:25 pm
TANAH MERAH – Dua lelaki berdepan hukuman mati mandatori apabila ditahan polis selepas dipercayai menjadi dalang kegiatan pengedaran dadah di daerah ini dalam serbuan di sebuah rumah di Kampung Madu Jaya, Kelewek di sini Ahad lalu.
Serbuan dilakukan sepasukan pegawai dan anggota dari Bahagian Siasatan Jenayah Narkotik (BSJN) Ibu Pejabat Polis Daerah (IPD) Pasir Mas pada 7 malam.
Ketua Polis Daerah Tanah Merah, Deputi Superitendan Zainuddin Md. Yusuf berkata, dalam serbuan itu, kedua-dua lelaki berusia 25 dan 27 tahun itu ditahan bersama pelbagai jenis dadah yang dianggarkan bernilai RM87,605.
Katanya, hasil pemeriksaan di dalam rumah itu membawa kepada penemuan 5,250 biji pil Erimin 5, 350 gram syabu, tujuh biji pil ekstasi, 16 bungkus air ketum dan sembilan botol cecair kodein.
“Selain dadah, polis turut menyita wang tunai berjumlah RM1,355 dan sebuah kereta Honda Civic.
“Ujian air kencing terhadap kedua-dua suspek mendapati mereka negatif daripada sebarang penyalahgunaan dadah,” katanya ketika dihubungi Kosmo! di sini hari ini.

Menurut Zainuddin, semakan mendapati kedua-dua suspek yang berusia 25 tahun mempunyai rekod lampau berkaitan kes dadah dan ketum.
Katanya, mereka ditahan reman selama tujuh hari bermula semalam hingga 7 September untuk membantu siasatan.
Kes disiasat mengikut Seksyen 39B Akta Dadah Berbahaya 1952 yang boleh dijatuhkan hukuman mati mandatori jika sabit kesalahan. – K! ONLINE


[VIDEO] #KEMASKINI Budak 6 tahun lemas di Sungai Kedondong
2 September 2020, 7:16 pm
HULU SELANGOR – Seorang kanak-kanak lelaki berusia enam tahun dipercayai mati lemas selepas hanyut ekoran kejadian kepala air di Sungai Kedondong, Kuala Kubu Bharu di sini petang ini.
Dalam kejadian pukul 3 petang itu, mangsa, Abdul Wafi Abd. Rashid ditemui anggota bomba dicelahan batu selepas dihanyutkan arus deras.
Pengarah Jabatan Bomba dan Penyelamat Selangor Norazam Khamis berkata, pihaknya menerima panggilan kecemasan berhubung kejadian pada pukul 3.09 petang sebelum sepasukan bomba dari Balai Bomba dan Penyelamat Kuala Kubu Bharu dikejarkan ke lokasi.
Katanya, sebaik tiba di lokasi, pihak bomba dimaklumkan terdapat 16 individu membabitkan tiga kumpulan berkelah di kawasan itu terperangkap akibat kepala air dengan lima daripadanya dihanyutkan arus deras.
“Seorang wanita dipercayai naik sendiri ke tebing, manakala dua lelaki berjaya menyelamatkan diri dengan duduk di atas batu sementara seorang lagi wanita diselamatkan anggota bomba.
“Kanak-kanak lelaki yang dihanyutkan arus deras itu pula, ditemui pada pukul 5.44 petang dan pihak bomba mengalami kesukaran untuk membawa mangsa ke tebing susulan air deras,” katanya ketika dihubungi hari ini.

Menurutnya lagi, mayat mangsa diserahkan kepada pihak polis untuk tindakan lanjut. – K! ONLINE


Dua ditahan, rokok seludup RM1 juta dirampas
Oleh KOSMO!

2 September 2020, 8:00 pm
Oleh KHAIRUL MOHD. ALI
JOHOR BAHRU – Seorang rakyat Singapura antara dua individu ditahan polis kerana disyaki terlibat dalam aktiviti penyeludupan rokok bernilai lebih RM1 juta dalam dua serbuan petang tadi.
Pegawai Pemerintah Batalion 5 Pasukan Gerakan Am (PGA), Superintendan Dimin Awang berkata,  suspek warga Singapura berusia 49 dan seorang lelaki tempatan, 31 tahun itu ditahan di Taman Sutera dan Taman Universiti di sini pada pukul 2 petang.
“Suspek warga Singapura ditahan ketika sedang memunggah rokok berkenaan ke dalam kereta Proton Exora.
“Manakala suspek rakyat tempatan yang membawa kenderaan itu bertindak melarikan diri sebelum dikesan di sebuah rumah di Taman Universiti yang dijadikan pusat pengumpulan rokok seludup tersebut,” katanya dalam satu sidang akhbar  di sini hari ini.
Tambah beliau, suspek tersebut bagaimanapun mengalami kecederaan dan patah kaki kiri dalam cubaan melarikan diri apabila terjatuh dari bumbung rumah.

“Pemeriksaan di rumah berkenaan polis menemui pelbagai jenis rokok yang dipercayai dibawa masuk dari negara jiran. Nilai rampasan keseluruhan termasuk dua buah kenderaan dianggarkan sebanyak RM1.7 juta.
“Rampasan ini merupakan rampasan terbesar yang direkodkan PGA bagi tahun ini. Siasatan awal mendapati sindiket ini telah beroperasi sejak enam bulan lalu dan rokok seludup itu diedarkan bagi pasaran selatan tanah air,” ujarnya.
Dimin turut berkata, kesemua rampasan termasuk rokok, dua buah kenderaan dan wang tunai berjumlah RM15,000 itu diserahkan ke Ibu Pejabat Polis Daerah  Johor Bahru Utara.- K! ONLINE


Susur masuk Bangi ke Kajang ditutup sementara
Oleh MOHD RASDAN AHMAD

2 September 2020, 6:53 pm
KUALA LUMPUR – Jalan susur masuk Bangi ke Kajang di Persimpangan Bertingkat Kajang di Lebuhraya Utara Selatan ditutup kepada lalu lintas hingga 8 September ini.
Plus Malaysia Berhad (PLUS) dalam kenyataannya hari ini berkata, penutupan jalan tersebut dilakukan bagi menyiapkan kerja-kerja memotong pokok besar di sepanjang laluan itu.
“Pengguna dari arah selatan/Bangi yang menuju ke Kajang dinasihat menggunakan laluan alternatif dengan keluar dari lebuh raya menggunakan Plaza Tol Bangi atau Plaza Tol Universiti Putra Malaysia (UPM).
“PLUS menasihatkan pelanggan lebuh raya yang menggunakan laluan itu supaya merancang perjalanan, menggunakan laluan alternatif serta mematuhi semua papan tanda dan arahan disediakan,” menurut kenyataan itu. – K! ONLINE


Rizman timang anak sulung
Oleh ARINA CHE AZLAN

2 September 2020, 3:59 pm
KUALA LUMPUR- Pereka fesyen terkenal dan pengasas bersama jenama Rizman Ruzaini, Rizman Nordin kini bergelar bapa apabila isterinya selamat melahirkan anak perempuan sulung mereka pada pagi Rabu.
Rizman, 35, mengumumkan berita gembira tersebut menerusi laman Instagramnya. Dia turut mendedahkan wajah serta nama puterinya.
“Alhamdulillah, telah lahir insan yang dinanti.
“Kenalkan puteri saya, Rizqaa yang membawa maksud kerahmatan dan hadiah daripada Yang Maha Esa,” tulisnya.
Rizman dan isteri, Nurida Suraya mendirikan rumah tangga pada September tahun lalu selepas lebih setahun berkenalan.
Rizman dan rakan kongsinya, Ruzaini Jamil terkenal menerusi rekaan baju mereka untuk ramai artis popular Malaysia termasuk Datuk Seri Siti Nurhaliza, Fazura, Ziana Zain dan ramai lagi. – K! ONLINE


Vgrip bantu tingkat kesihatan wanita
Oleh KOSMO!

2 September 2020, 3:45 pm
KUALA LUMPUR – Menyedari kepentingan menambah baik kualiti gaya hidup wanita terutama daripada aspek kesihatan dalaman, Vgrip Resources tampil dengan satu produk khusus buat kumpulan sasaran.
Pengarah Pemasarannya, Mohd. Amiruddin Mohd. Isa berkata, visi dan misi syarikat sejak ditubuhkan sedekad lalu memfokuskan kepada kesihatan wanita tanpa mengira lapisan umur.
Menurut beliau, rentetan daripada permintaan tinggi terhadap produk khas kesihatan dalaman wanita khususnya penjagaan intim, syarikat tampil dengan serum Vgrip sejak 2015 .
“Kami menetapkan piawaian standard yang tinggi dalam menghasilkan formulasi produk selain menggunakan ekstrak herba berkualiti tinggi yang pastinya memberikan ha sil memuaskan pengguna,” katanya kepada Kosmo! di sini baru-baru ini.
Tambah Amiruddin, serum Vgrip diproses di kilang bertaraf Amalan Pengurusan Baik (GMP) selain mendapat kelulusan daripada Kementerian Kesihatan.
Beliau menjelaskan, produk yang telah menjalani kajian dan pembangunan selama hampir lima tahun itu sesuai diamalkan pada bila-bila masa terutama pada waktu malam dan sebelum tidur.

“Vgrip boleh didapati seca ra online melalui stokis dan pengedar di seluruh negara pada harga promosi RM99 sehingga hujung tahun berban ding harga asal RM150 seunit.
“Ia telah mencatat jualan lebih daripada 50,000 unit sejak diperkenalkan dan kami menjangkakan nilai jualan akan bertambah dua kali ganda menjelang akhir tahun hadapan,” ujarnya.
Bagi yang berminat untuk menjadi pengedar dan membeli produk boleh menghubungi talian 01115272387 atau menerusi Instagram @vgripresources. – K! ONLINE


Pelan pelancongan jangka masa panjang
Oleh KOSMO!

2 September 2020, 5:10 pm
Oleh KHAIRUL MOHD. ALI
JOHOR BAHRU – Kerajaan negeri sedang merangka pelan tindakan pembangunan membabitkan sektor pelancongan secara menyeluruh yang dijangka akan dilancarkan tahun depan.
Pengerusi Jawatankuasa Pelancongan, Belia dan Sukan negeri, Datuk Onn Hafiz Ghazi berkata, pelan tersebut melibatkan pelbagai produk pelancongan berpotensi di negeri ini.
Katanya, pelan jangka masa panjang itu akan diteruskan walaupun dalam situasi berlaku pertukaran kerajaan.
“Pelan tindakan 10 tahun ini merupakan hala tuju bagi industri pelancongan di Johor.
“Kali terakhir kita ada pelan seperti ini adalah 10 tahun lalu. Pelan tindakan ini merupakan perancangan jangka panjang yang akan turut dibantu kerajaan pusat,” katanya.

Beliau berkata demikian kepada pemberita selepas menyempurnakan Majlis Pelepasan Farmtrip Majestic Johor Bersama Media di Pusat Maklumat Pelancongan Johor (Jotic) di sini, hari ini.
Tambah Onn Hafiz, sebagai contoh, terdapat 93 pulau di Mersing tetapi hanya Pulau Rawa, Pulau Besar, Pulau Tinggi, Pulau Sibu dan Pulau Pemanggil yang dibangunkan sebagai produk pelancongan.
“Terdapat banyak pulau lain di daerah itu yang mempunyai potensi untuk dibangunkan kerana keindahan pantainya sama seperti pulau di Thailand yang menjadi tarikan pelancong seluruh dunia.
“Bayangkan Pulau Tioman yang popular hanya bersebelahan dengan Mersing. Mereka yang nak pergi ke Tioman melalui Mersing walaupun hanya satu pulau sahaja, sedangkan di Mersing ada 93 pulau,” ujarnya.
Sementara itu, beliau turut memberitahu kerajaan negeri akan memberi tumpuan kepada usaha menarik kehadiran pelancong domestik berbanding pelancong antarabangsa ekoran pandemik Covid-19.
“Promosi melibatkan produk pelancongan di negeri ini sedang giat dilaksanakan dalam usaha menarik pelancong tempatan datang ke Johor,” tambahnya. – K! ONLINE


Lelaki menyamar anggota polis samun sebuah kereta
Oleh KOSMO!

2 September 2020, 3:51 pm
Oleh TOREK SULONG
BACHOK – Tiga lelaki berdepan detik cemas apabila mereka ditembak oleh individu yang dipercayai menyamar sebagai anggota polis di Jalan Kampung Sungai, Perupok di sini pagi tadi.
Ketua Polis Kelantan, Deputi Komisioner Shafien Mamat berkata, dalam kejadian pada pukul 5.40 pagi itu, suspek bertindak melepaskan satu das tembakan ke arah jalan raya dipercayai sebagai amaran kepada mangsa.
Katanya, berdasarkan siasatan, mangsa berusia 34 tahun bersama abang ipar dan anak saudaranya menaiki kereta jenis Perodua Myvi dalam perjalanan pulang dari Hospital Universiti Sains Malaysia (HUSM).
“Sewaktu tiba di lokasi kejadian, sebuah kereta jenis Perodua Myvi berwarna biru telah menghalang laluan mereka sebelum seorang penumpang lelaki keluar dari kereta itu.
“Penumpang yang memakai jaket polis berwarna hijau dan berseluar pendek telah mengarahkan mangsa keluar dari kereta sebelum melepaskan satu das tembakan ke atas jalan raya,” katanya dalam satu kenyataan di sini hari ini.

Menurut Shafien, suspek kemudian melarikan kereta jenis Perodua Myvi yang dinaiki mangsa.
Katanya, hasil siasatan awal tempat kejadian telah menemui satu kelongsong peluru warna perak bertulis ‘B0063’ pada badan kelongsong dan bertulis ‘S3 LUGER 9MM’ dibahagian bawah kelongsong.
Susulan kejadian itu, katanya, orang ramai yang mempunyai sebarang maklumat kejadian boleh menyalurkannya cara menghubungi Hotline Polis Kontinjen Kelantan di talian 09-745 0999 atau mana-mana balai polis berdekatan.
Siasatan lanjut sedang dijalankan dan kes disiasat di bawah Seksyen 3 Akta senjata Api (Penalti Lebih Berat) 197. – K! ONLINE


Guardian tawar RM50,000 menerusi HBA2020
Oleh SAIRUL ZAMRI MISRANI

2 September 2020, 3:24 pm
KUALA LUMPUR – Peneraju farmasi kesihatan dan kecantikan, Guardian Health and Beauty (Guardian) menawarkan hadiah menarik sehingga RM50,000 untuk dimenangi menerusi Health Beauty Award 2020 (HBA2020).
Pengurus Pemasaran Guardian, David Wong berkata, HBA2020 memberi peluang kepada lebih 3 juta pelanggan untuk mengundi jenama kegemaran mereka sekali gus berpeluang memenangi pelbagai hadiah menarik.
Menurutnya, undian bagi peraduan HBA2020 bermula hari ini dan berakhir pada 30 September nanti.
“Pencarian jenama-jenama terbaik oleh pelanggan Guardian ini bertujuan memberi kuasa kepada mereka untuk memilih produk kecantikan dan kesihatan terbaik di dalam industri yang ditawarkan di semua stor Guardian.
“Menerusi HBA2020, hubungan baik Guardian dengan pelanggan juga dapat dijalinkan dengan mengambil kira serta memahami keperluan gaya hidup, pilihan dan tingkah laku pengguna yang sentiasa berubah,” katanya pada sidang akhbar pelancaran HBA2020 di sini hari ini.

David (tengah) bergambar bersama tetamu yang memenangi kuiz pada Majlis Pengumuman Healthy Beauty Awards 2020 hari ini.

Jelas David, undian yang diambil secara keseluruhan itu akan memberi gambaran adil terhadap jenama paling disukai dan menawan sekali gus memberi impak tersendiri kepada pelanggan serta industri.

“Bagi tahun ini, enam kategori dipertandingkan antaranya Jenama Baharu Terbaik; Undian Tertinggi Pilihan Influencer; Kosmetik; Penjagaan Kulit; Penjagaan Diri dan Penjagaan Kesihatan.
“Memenuhi dan mengikuti gaya hidup digital majoriti pelanggan masa kini, proses undian akan dikendalikan sepenuhnya secara dalam talian,” ujarnya yang memberitahu HBA2020 dahulunya dikenali sebagai Most Voted Brand Award.
David menambah, HBA2020 tahun ini turut menetapkan bahawa tiada pembelian diperlukan untuk menyertai peraduan dan pelanggan boleh menghantar sebanyak mana penyertaan yang mereka mahukan.
Maklumat lanjut mengenai terma dan syarat penuh peraduan serta undian, layari hba2020.guardian.com.my. – K! ONLINE


LHDN, Ku Nan berunding selesai tuntutan
Oleh NUZULSHAM SHAMSUDDIN

2 September 2020, 3:55 pm
KUALA LUMPUR – Tuntutan saman pembayaran cukai pendapatan berjumlah RM57.17 juta membabitkan bekas Menteri Wilayah Persekutuan, Datuk Seri Tengku Adnan Tengku Mansor dengan Lembaga Hasil Dalam Negeri (LHDN) masih dalam proses penyelesaian di Mahkamah Tinggi.
Perkara itu dimaklumkan Timbalan Peguam Cara Hasil yang mewakili LHDN, Dr. Hazlina Hussain ketika prosiding di hadapan Hakim Datuk Azimah Omar hari ini.
Dalam prosiding itu, Hazlina memaklumkan, kedua-dua pihak berusaha menyelesaikan kes namun perlu mengambil sedikit masa.
Peguam Datuk Rosli Dahlan yang mewakili Tengku Adnan pula berkata terdapat penyelesaian antara anak guamnya dengan LHDN.
Penyelesaian itu adalah persetujuan berhubung jumlah, bagaimanapun, kaedah penyelesaian masih belum diputuskan.
Justeru, mahkamah menetapkan 23 September ini untuk mengetahui keputusan kedua-dua pihak atau meneruskan dengan pendengaran permohonan.

Kerajaan Malaysia melalui LHDN selaku plaintif memfailkan saman itu pada 24 Julai 2019, selepas mendakwa Tengku Adnan selaku defendan masih terhutang bagi cukai pendapatan untuk tahun taksiran 2012 sehingga tahun taksiran 2017 seperti yang dinyatakan melalui Notis Taksiran bertarikh 15 Mac 2019.
Berdasarkan penyataan tuntutan, LHDN mendakwa, oleh kerana Tengku Adnan gagal membayar jumlah cukai pendapatan itu dalam tempoh 30 harı dari tarikh penyampaian Notis Taksiran yang ditetapkan di bawah Seksyen 103 Akta Cukai Pendapatan 1967, maka kenaikan cukai 10 peratus sudah dikenakan.
Plaintif berkata defendan masih gagal menjelaskan keseluruhan cukai pendapatan bersama kenaikan 10 peratus yang masih terhutang itu dalam tempoh 60 hari, menjadikan kenaikan cukai sebanyak lima peratus lagi dikenakan terhadap defendan.
Ia mendakwa sehingga kini defendan masih gagal membayar jumlah cukai pendapatan yang masih terhutang termasuk dengan kenaikan yang kesemuanya berjumlah RM57,167,069.35.
Jumlah itu ialah RM64,444.38 (2012); RM6,614,861.59 (2013); RM8,887,576.69 (2014); RM9,198,523.67 (2015); RM5,520,818.05 (2016); dan RM26,880,844.97 (2017).
Oleh itu, plaintif menuntut daripada defendan jumlah RM57,167,069.35, faedah atas jumlah RM57,167,069.35 pada kadar lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah. – K! ONLINE


SPRM Pahang kumpul maklumat isu pekebun haram di Raub
Oleh KOSMO!

2 September 2020, 6:13 pm
Oleh DIYANATUL ATIQAH ZAKARYA
MELAKA – Suruhanjaya Pencegahan Rasuah Malaysia (SPRM) Pahang telah diarahkan mengumpulkan maklumat berhubung dakwaan isu pekebun haram durian Musang King di Raub.
Ketua Pesuruhjaya SPRM, Datuk Seri Azam Baki berkata, penyiasatan itu turut melibatkan pengumpulan maklumat lanjut daripada Pejabat Daerah dan Tanah Raub serta Pejabat Setiausaha Negeri Pahang.
“Kita ada menerima maklumat berhubung dakwaan kes pencerobohan tanah kerajaan negeri di Raub, namun belum ada laporan rasmi dikemukakan (kepada SPRM).
“Bagaimanapun kita telah mengarahkan walaupun begitu saya telah arahkan Pengarah SPRM Pahang melihat isu ini kerana ia melibatkan kepentingan awam,” katanya pada sesi dialog sempena Program Cakna Rasuah SPRM Bersama Media Zon Selatan di Banda Hilir, di sini.
Beliau terdahulu mengulas isu tindakan tegas yang diambil kerajaan Pahang selepas mendapati terdapat kegiatan mengusaha kebun durian secara haram di Raub sehingga menyebabkan negeri itu mengalami kerugian kira-kira RM30 juta dalam tempoh 10 tahun.

Media sebelum ini melaporkan seramai 111 pekebun durian yang meneroka tanah kerajaan negeri Pahang berjaya mendapat Perintah Pergantungan Sementara terhadap notis pengosongan tanah kebun dan pajakan mereka di beberapa lokasi sekitar Raub, Pahang.
Tambahnya, pihaknya juga perlu mengenal pasti punca sebenar dakwaan yang dibuat sebelum boleh mengesahkan kejadian tersebut.
Sementara itu, dalam perkembangan lain, Azam berkata, pihaknya tidak pernah mengeluarkan sebarang arahan untuk menyekat kemasukan bekas Menteri Kewangan, Lim Guan Eng ke Sabah.
Katanya, perkara tersebut hanyalah kekeliruan yang berlaku dalam isu melibatkan Ahli Parlimen Bagan yang kini terbabit dalam kes perbicaraan di mahkamah.
“Sabah mempunyai sistem Imigresen yang tersendiri dan berkemungkinan nombor pasport Guan Eng dikesan dalam pangkalan data yang menghalangnya untuk ke luar negara.
“Saya perlu betulkan kami tak pernah tahan beliau daripada memasuki Sabah, apa yang berlaku arahan mahkamah untuk dia tak boleh ke luar negara sahaja,” katanya.
Malam tadi, Guan Eng mendakwa beliau dihalang masuk ke Sabah sejurus tiba di Lapangan Terbang Antarabangsa Kota Kinabalu biarpun berjaya melepasi Imigresen lapangan terbang itu selepas diberikan pas lawatan sosial.
Dakwanya, beliau dihalang oleh SPRM daripada memasuki Sabah dan telah diarahkan masuk semula ke pejabat Imigresen sebelum sempat menaiki kereta. – K! ONLINE


27 individu ingkar PKP dikompaun
Oleh NUR HUDA MUSA

2 September 2020, 4:07 pm
KUALA LUMPUR – Seramai 27 daripada 39 individu yang ditahan polis semalam dikompaun atas kesalahan ingkar arahan Perintah Kawalan Pergerakan (PKP) manakala tujuh lagi direman dan lima dijamin.
Menteri Kanan (Keselamatan), Datuk Seri Ismail Sabri Yaakob berkata, sebanyak 63,206 pemeriksaan dijalankan semalam menerusi Task Force Operasi Pematuhan yang diketuai Polis Diraja Malaysia (PDRM) bagi memantau dan menguatkuasakan pematuhan prosedur operasi standard (SOP) Perintah Kawalan Pergerakan Pemulihan (PKPP).
Beliau berkata, ia membabitkan sebanyak 4,773 Pasukan Pematuhan terdiri daripada 15,956 anggota.
“Pemantauan dijalankan di 3,981 pasar raya, 5,162 restoran serta 1,611 penjaja, 1,810 kilang, 3,681 bank dan 1,111 pejabat kerajaan.
“Turut dipantau, sebanyak 1,789 terminal pengangkutan darat, 208 terminal pengangkutan air serta 125 terminal pengangkutan udara,” katanya dalam satu kenyataan akhbar hari ini.
Dalam pada itu, kata Ismail Sabri, mulai semalam, semua ketibaan dari luar negara ke pintu masuk Sarawak diwajibkan melalui tempoh Kuarantin Wajib selama 14 hari di pusat-pusat kuarantin yang ditetapkan oleh Kerajaan Negeri Sarawak.

“Semua ketibaan perlu menjalani saringan swab test pada hari ke-2 dan hari ke-10.
“Bagi ketibaan dalam negeri ke pintu masuk negeri Sarawak, warganegara Malaysia
dibenarkan masuk tanpa perlu menjalani Kuarantin Wajib tetapi perlu mengisi borang deklarasi kesihatan secara atas talian (e-HDF) terlebih dahulu,” katanya. – K! ONLINE


Tidak sempat agih ganja
Oleh MOHD YUNUS YAKKUB

2 September 2020, 5:05 pm
SHAH ALAM – Lima sekawan termasuk seorang anggota tentera berpangkat koperal tidak sempat mengagihkan dadah jenis ganja antara mereka apabila diberkas polis di kawasan tempat letak sebuah pasar raya di Kelana Jaya, baru-baru ini.
Kesemua suspek berusia 24 hingga 32 tahun itu ditahan pukul 4.30 petang oleh sepasukan anggota termasuk pegawai Jabatan Siasatan Jenayah Narkotik (JSJN) Selangor.
Timbalan Ketua JSJN Selangor, Superintendan Abdul Latiff Abdul Rahman berkata, tangkapan itu hasil risikan dan pemerhatian pihaknya terhadap sindiket penjualan ganja tersebut yang dipercayai bergiat aktif sejak enam bulan lalu.
Katanya, ketika ditahan dua daripada suspek sedang bungkusan ganja yang disimpan dalam dua buah kotak paip penghawa dingin.
Sementara tiga lagi termasuk anggota tentera telah berkhidmat selama 14 tahun di sebuah kem tentera di Selangor berada di dalam dua kereta jenis Perodua Myvi
“Ketika serbuan, salah seorang daripada mereka cuba melarikan diri namun gagal.

“Hasil pemeriksaan menemui 30 ketulan mampat ganja yang dianggarkan seberat 30 kilogram bernilai RM75,000,” katanya pada sidang akhbar di Ibu Pejabat Polis Kontinjen Selangor di sini hari ini.
Beliau berkata, hasil siasatan awal mendapati dadah tersebut diperoleh dari sebuah negeri di Pantai Timur Semenanjung Malaysia untuk pasaran sekitar Lembah Klang.
Malah, difahamkan mereka juga berasal dari negeri sama di Pantai Timur tersebut.
“Tiga daripada suspek didapati positif dadah jenis Amfetamin dan Methamphetamine termasuk seorang ejen penjual kereta yang mempunyai rekod jenayah berkaitan dadah.
“Manakala dua lagi termasuk anggota tentera itu didapati negatif dan tidak mempunyai rekod jenayah lampau ,” katanya.
Abdul Latiff menjelaskan kesemua 30 ganja yang dirampas boleh digunakan untuk 60,000 penagih sehari dengan penggunaan 0.5 gram seorang yang dijual pada harga RM10.
“Berdasarkan nilai pasaran sekilo ganja dijual pada harga RM2,500.
“Kesemua suspek kini direman selama tujuh hari bermula 28 Ogos lalu dan kes disiasat mengikut Seksyen 39B Akta Dadah Berbahaya 1952,” katanya. – K!ONLINE


Peniaga miliki 176 pakaian dan aksesori tiruan berjenama didenda RM21,000
Oleh MOHD AZLI ADLAN

2 September 2020, 4:57 pm
KUALA TERENGGANU – Gara-gara memiliki pakaian dan aksesori tiruan berjenama, seorang peniaga didenda RM21,000 oleh Mahkamah Sesyen di sini hari ini.
Hakim Nooriah Osman menjatuhkan hukuman itu selepas tertuduh, Muhammad Arif Hakimi Ariffin, 30, mengaku bersalah selepas lima pertuduhan dibacakan dihadapannya.
Beliau juga memerintahkan tertuduh menjalani hukuman penjara dua bulan sekiranya gagal membayar denda berkenaan.
Muhammad Arif Hakimi yang tidak diwakili peguam telah membayar denda tersebut.
Berdasarkan kesemua lima pertuduhan, tertuduh didakwa memiliki 176 pakaian dan aksesori tiruan berjenama Adidas, Nike, Louis Vuitton, Gucci dan Levis di sebuah premis di Jalan Tok Adis di sini pada 13 Julai lalu.
Muhammad Arif Hakimi didakwa mengikut Seksyen 102 (1) (b) Akta Cap Dagangan 2019 yang memperuntukkan hukuman denda maksimum RM10,000 bagi barangan dirampas atau penjara sehingga tiga tahun atau kedua-duanya jika sabit kesalahan.

Pendakwaan dikendalikan Pegawai Pendakwa Kementerian Perdagangan Dalam Negeri dan Hal Ehwal Pengguna Terengganu, Abd. Majid Mat Jusoh. – K! ONLINE


Warga emas selamat, 72 jam tertumus dalam lumpur
Oleh KOSMO!

2 September 2020, 1:34 pm
KLUANG – Seorang wanita warga emas terperangkap di dalam lumpur selama 72 jam sebelum dia diselamatkan di sebuah tapak projek perumahan di Taman Kluang Barat di sini semalam.
Mangsa, Low Chon Tai, 87, dtemui oleh pekerja buruh dalam keadaan tertumus di tapak pembinaan tersebut pada pukul 11 pagi.
Ketua Polis Daerah Kluang, Asisten Komisioner Mohd. Abduh Ismail berkata, kehilangan warga emas itu dilaporkan oleh anaknya selepas dia tidak pulang ke rumah pada Ahad lalu.
Mangsa dikatakan keluar bersendirian dari rumahnya pada pukul 4 petang untuk mengutip tin dan botol minuman kosong.
“Mangsa sepatutnya pulang pada pukul 7 malam atau 8 malam (hari sama). Sebaik menyedari ibunya tiada di rumah, anak wanita itu yang berusia 66 tahun membuat laporan polis.
“Dua anak mangsa cuba mencari wanita itu di kawasan sekitar tetapi tidak menjumpainya. Mereka yang bimbang kemudian membuat laporan polis,” katanya ketika dihubungi semalam.

Mohd. Abduh berkata, bertindak atas laporan itu, pihaknya membuat pencarian di kawasan rumah mangsa dan sekitar taman perumahan, kolam renang dan rumah kedai berdekatan.
“Pada 11.30 pagi (semalam), pekerja tapak projek perumahan di kawasan tersebut ternampak seorang wanita dalam keadaan terbaring di kawasan longgokan tanah liat.
“Wanita itu kelihatan tidak bermaya dan diselamatkan oleh pekerja tapak pembinaan sebelum menghubungi pihak ambulan,” katanya.
Katanya, anak-anak mangsa mengesahkan wanita itu adalah ibu mereka.
“Siasatan di tempat kejadian menemui satu bungkusan beg plastik mengandungi tin kosong dan botol minuman plastik. Turut ditemui beg duit mangsa,” katanya.
Jelasnya, tiada unsur jenayah dalam kes itu dan mangsa dihantar ke Hospital Enche’ Besar Hajjah Khalsom untuk rawatan. – K! ONLINE


Dua laras Rifle, peluru berkarat ditemui dalam timbusan tanah
Oleh KOSMO!

2 September 2020, 12:35 pm
Oleh YATIMIN ABDULLAH
PASIR MAS – Dua laras senjata api jenis Rifle yang sudah berkarat ditemui di dalam karung guni bersama 459 biji peluru di sebuah tapak projek tebatan banjir di Kampung Topeng Repek di sini petang semalam.
Senjata api dan peluru itu ditemui pada pukul 2.40 petang oleh seorang pemandu jengkaut yang berusia 23 tahun sedang melakukan kerja-kerja mengorek dan menambun di kawasan berkenaan.
Ketua Polis Daerah Pasir Mas, Asisten Komisioner Mohamad Roy Suhaimi Sharif berkata, sepasukan anggota dari Jabatan Sisatan Jenayah (JSJ) Ibu Pejabat Polis Daerah (IPD) Pasir Mas telah dikerah ke lokasi kejadian sejurus menerima panggilan lima minit kemudian.
Menurutnya, apabila tiba di lokasi, pemandu jengkaut telah menunjukkan dua laras senjata api bersama peluru yang ditemui di dalam karung guni yang tertimbus.
“Senjata api dan peluru tersebut dibawa ke IPD untuk tindakan dan siasatan lanjut.

“Siasatan awal dapati senjata api tersebut di percayai jenis Rifle,” katanya.
Mohamad Roy Suhaimi berkata, penemuan senjata itu kemudian telah dimaklumkan kepada pihak Persenjataan Polis untuk siasatan dan analisa lanjut. – K! ONLINE


PDRM lupus barang kes perjudian
Oleh NUR HUDA MUSA

2 September 2020, 2:09 pm
KUALA LUMPUR – Polis Diraja Malaysia (PDRM) melupuskan sebanyak 2,323 buah komputer dan 260 buah telefon bimbit melibatkan kes perjudian di Balai Polis Alam Damai, Cheras, di sini hari ini.
Ketua Polis Kuala Lumpur, Datuk Seri Mazlan Lazim berkata, kesemua barang kes tersebut melibatkan 275 kertas siasatan yang telah selesai sejak tahun 2014 hingga 2019 bagi daerah Cheras, Brickfields dan Wangsa Maju.
“Pelupusan barang kes perjudian ini dilakukan menggunakan kaedah E-waste, sejajar dengan prosedur Jabatan Alam Sekitar (JAS) yang mana sekaligus menjadi satu usaha menyahut pelaksanaan inisiatif Amalan Hijau dan Aplikasi Teknologi Hijau melalui ‘Go Green PDRM’.
“Pelupusan barang kes ini juga diharapkan dapat menyelesaikan masalah kesesakan di stor barang kes di daerah-daerah di dalam kontinjen Kuala Lumpur,” katanya pada sidang akhbar majlis pelupusan barang kes perjudian tersebut.
Mazlan berkata, Polis Kuala Lumpur amat komited dalam membanteras kegiatan perjudian haram di bandaraya ini dan pelbagai operasi akan terus dijalankan secara konsisten bagi memastikan kegiatan itu dapat dibanteras secara habis-habisan.
Beliau turut menyeru masyarakat untuk memberikan kerjasama dalam membanteras kegiatan perjudian haram dengan menyalurkan maklumat ke Bilik Gerakan Khas 24 Jam Jabatan Siasatan Jenayah Polis Kuala Lumpur di talian 03-2146 0670, Hotline Polis Kuala Lumpur di talian 03-2115 9999, 017-316 9779 (WhatsApp atau telefon) atau di mana-mana balai polis berdekatan. – K! ONLINE


Penyamun Rohingya Geng Jahan diberkas polis
Oleh KOSMO!

2 September 2020, 2:44 pm
Oleh ISKANDAR SHAH MOHAMED
KLANG – Diberi susu, tetapi dibalas pula dengan tuba. Itu perumpamaan kepada Geng Jahan didalangi etnik Rohingya yang melakukan samun bersenjata dan pecah rumah sejak Februari lalu di sekitar daerah ini, Kuala Selangor dan Kuala Langat.
Mereka rata-rata memiliki kad Pesuruhjaya Bangsa-Bangsa Bersatu Bagi Pelarian (UNHCR) dan berada di negara ini sejak 30 tahun lalu.
Ketua Polis Daerah Klang Utara, Asisten Komisioner Nurulhuda Mohd. Salleh berkata, kegiatan jenayah etnik itu terbongkar menerusi penahanan awal dua suspek di sebuah hotel bajet di sekitar bandar Klang pada pukul 12.15 malam Jumaat lalu.
Katanya, soal siasat terhadap mereka kemudiannya memberkas empat lagi geng tersebut termasuk di Kuala Langat yang kesemuanya berusia 19 hingga 50 tahun termasuk merampas sebilah parang.
“Siasatan awal mendapati modus operandi mereka adalah bergerak secara berkumpulan dengan menaiki kereta Perodua Alza dengan beroperasi pada waktu malam hingga awal pagi.

“Sasaran mereka adalah pejalan kaki dengan turun mendekati mangsa dan mengacukan parang sebelum menyamun,” katanya pada sidang akhbar di Ibu Pejabat Polis Daerah Klang Utara di sini hari ini.
Beliau memberitahu, hasil siasatan turut mendapati kesemua suspek termasuk tiga wanita yang ditahan itu terbabit dalam 45 kes samun dan pecah rumah.
Ujar Nurulhuda, siasatan lanjut terhadap kesemua suspek kemudiannya membawa serbuan sebuah kedai pajak gadai di Telok Panglima Garang yang membeli kesemua hasil samun tersebut.
“Pelbagai barang kemas, jam tangan, telefon bimbit dan pelbagai mata wang asing turut dirampas yang keseluruhannya dianggarkan bernilai RM150,000.
“Turut ditahan adalah empat lelaki tempatan yang merupakan pekerja premis itu bagi membantu siasatan,” katanya.
Kesemua suspek yang ditahan kini direman selama 14 hari dan kes disiasat mengikut Seksyen 395/397 Kanun Keseksaan.
Dalam pada itu, beliau menegaskan, pihaknya kini sedang memburu empat lagi suspek etnik Rohingnya termasuk dalang utama geng tersebut.
“Ketua kumpulan itu adalah wanita dikenali sebagai Norjahan, 30-an, selain Hussin, 35, Rafiq, 30-an dan Md. Alam, 25,” katanya. -K!ONLINE


TNB potong bekalan elektrik 14 premis judi nombor ekor
Oleh KOSMO!

2 September 2020, 12:41 pm
Oleh FARAHWAHIDA AHMAD
SEGAMAT – Polis dengan kerjasama Tenaga Nasional Berhad (TNB) mengambil tindakan memotong bekalan elektrik di 14 premis yang menjalankan kegiatan judi ekor haram di sekitar Segamat, hari ini.
Ketua Polis Daerah Segamat, Superintendan Raub Selamat, berkata, operasi serbuan bermula pukul 10 pagi membabitkan empat premis di Labis, empat di bandar Segamat, dua di Buloh Kasap, tiga Jementah dan satu di Batu Anam.
Premis terbabit antaranya di kedai kopi, serbaneka dan kedai menjual motorsikal yang kegiatannya mengaburi mata pihak berkuasa.
“Kesemua premis ini tersebut pernah diserbu beberapa kali sebelum ini tetapi pemilik dan penjaga premis masih berdegil.
“Kita melaksanakan pemotongan bekalan elektrik di semua premis itu bagi mengelakkan mereka terus menjalankan kegiatan haram tersebut,” katanya ketika ditemui di Kampung Abdullah hari ini.

Turut hadir Ketua Bahagian Jabatan Siasatan Jenayah (JSJ) Ibu Pejabat Polis Daerah (IPD) Segamat, Asistant Superitendan, Mohd. Shahril Abu Bakar.
Raub berkata, beberapa individu lelaki warga tempatan tidak mempunyai pekerjaan tetap berusia diantara 30an sehingga 60an telah pun dihadapkan ke mahkamah baru-baru ini namun masih tidak serik menjalankan kegiatan haram itu.
Operasi dilaksanakan mengikut Seksyen 21A (1) Akta Rumah Judi Terbuka 1953.
“Setiap premis ekor haram ini dipercayai mengutip pertaruhan antara RM1,500 sehingga RM3000 setiap hari dan dipercayai baru beroperasi semula sejak beberapa hari lalu.” jelas Raub.
“Kita akan meneruskan operasi pemotongan bekalan elektrik dan akan bertindak lebih tegas termasuk mengambil tindakan ke atas pemilik yang menyewakan premis untuk kegiatan judi ekor haram dan dalam talian.” Ujarnya lagi. – K! ONLINE


Rais Yatim dilantik Speaker Dewan Negara
2 September 2020, 1:07 pm
KUALA LUMPUR – Tan Sri Dr. Rais Yatim dilantik menjadi Speaker Dewan Negara hari ini setelah menerima undi majoriti daripada ahli-ahli Dewan Negara.
Pelantikan itu dibuat selepas Rais Yatim mendapat 45 undian, mengatasi seorang lagi calon, Yusmadi Yusoff yang mendapat 19 undian dengan seorang anggota Dewan Negara tidak hadir.
Rais Yatim yang juga Pengerusi Bersatu Negeri Sembilan itu dicadangkan oleh Perdana Menteri, Tan Sri Muhyiddin Yassin.
Perlantikan itu diumum oleh Timbalan Speaker, Datuk Seri Abd. Halim Abd. Samad.
“Menurut Peraturan Mesyuarat 2(3), saya dengan ini memasyhurkan bahawa Senator Rais Yatim dipilih menjadi Yang Di-pertuan Dewan Negara,” menurutnya.
Terdahulu Senator Nga Hock Cheh yang mewakili DAP dan Senator Laksamana (B) Mohamad Imran Abdul Hamid daripada PKR membantah pencalonan Rais dengan menyatakan Tan Sri Muhyiddin tidak layak membuat pencalonan memandangkan beliau bukan ahli Dewan Negara.

Namun Menteri di Jabatan Perdana Menteri (JPM) Takiyuddin Hassan berkata, Muhyiddin merupakan ketua majlis yang berhak memanggil persidangan kedua-dua Dewan Rakyat dan Dewan Negara, justeru layak untuk membuat pencalonan, meskipun tidak layak mengundi.
“Sekiranya ketua majlis iaitu Perdana Menteri dikatakan tiada hak, persoalannya adakah persidangan ini sah kerana ia dipanggil oleh Perdana Menteri selaku ketua majlis yang ada hak di sisi undang-undang dan majlis?” ujar Takiyuddin.
Rais mengangkat sumpah menggantikan jawatan yang dikosongkan penyandang terdahulu, Tan Sri S. Vigneswaran.
Selain Rais dan Yusmadi, nama lain yang dicalonkan ialah Theodore Douglas Lind namun beliau menarik diri. – K! ONLINE


Terengganu bersedia hadapi PRU-15, DUN tidak semesti dibubarkan
Oleh MOHD AZLI ADLAN

2 September 2020, 3:16 pm
KUALA TERENGGANU – Kerajaan negeri Terengganu bersedia untuk menghadapi Pilihan Raya Umum ke-15 (PRU-15) sekiranya Parlimen dibubarkan secara mengejut pada masa terdekat.
Menteri Besar Terengganu, Datuk Seri Ahmad Samsuri Mokhtar berkata, begitupun. Dewan Undangan Negeri (DUN) Terengganu tidak semestinya akan turut dibubarkan sekiranya PRU-15 diadakan pada tahun ini.
“Kita bersedia untuk menghadapi pilihan raya (PRU-15) tetapi tidak semestinya DUN (Terengganu) akan bubar juga.
“Kita tengok dahulu keadaan dan keperluan pada masa itu. Apa sahaja boleh berlaku,” katanya kepada pemberita di sini hari ini.
Terdahulu beliau ditemui selepas menyaksikan majlis menandatangani perjanjian Konsortium bagi projek ECRL antara Ahmad Zaki Sdn. Bhd. dengan GPQ Sdn. Bhd. serta MMC Engineering Sdn. Bhd. dengan P-Excell Management Sdn. Bhd.
Kesemua kerusi 32 DUN dan lapan Parlimen Terengganu dikuasai Pas dan Barisan Nasional (BN) yang kini membentuk kerjasama politik menerusi Muafakat Nasional.

Sebelum ini, Menteri Besar Kedah, Muhammad Sanusi Md. Nor memberitahu DUN negeri itu tidak akan dibubarkan sekiranya PRU-15 diadakan secara mengejut pada masa terdekat. – K! ONLINE


Ugut bunuh kerana tidak dapat pinjam motosikal
Oleh EDDY AQMAL MOHAMED HAMIDI

2 September 2020, 12:24 pm
GOMBAK – Hanya kerana tidak membenarkan motosikalnya dipinjam, seorang wanita diugut bunuh oleh adik tirinya sendiri dalam satu kejadian di Taman Sri Gombak pada 30 Ogos lalu.
Ketua Polis Daerah Gombak, Asisten Komisioner Arifai Tarawe berkata, kejadian berlaku kira-kira pukul 5 petang apabila suspek berusia 34 tahun mahu meminjam motosikal milik wanita tersebut.
“Mangsa bagaimanapun enggan membenarkan motosikalnya dipinjam oleh suspek mengakibatkan lelaki itu berang dan mengugut untuk membunuh kakak tirinya itu.
“Keesokan harinya, mangsa mendapati meja, kerusi serta sinki di rumahnya telah dipecahkan dipercayai oleh suspek dan kerana bimbangkan keselamatan diri, mangsa yang berusia 39 tahun seterusnya membuat laporan polis di Balai Polis Gombak,” katanya dalam satu kenyataan di sini hari ini.
Menurut Arifai, susulan laporan yang diterima, pihak polis seterusnya melakukan satu serbuan di rumah berkenaan pada pukul 12.15 tengah malam dan berjaya menangkap suspek.
“Semakan mendapati suspek mempunyai rekod kesalahan lampau berkait kes jenayah serta penyalahgunaan dadah.

“Suspek seterusnya dibawa ke Balai Polis Gombak untuk tindakan selanjutnya dan kes disiasat di bawah Seksyen 427 Kanun Keseksaan kerana perbuatan khianat dan Seksyen 506 Kanun Keseksaan kerana ugutan jenayah,” tegas beliau. – K! ONLINE


Masih bersekolah sudah urus rumah judi
Oleh NUZULSHAM SHAMSUDDIN

2 September 2020, 2:15 pm
KUALA LUMPUR – Enam individu termasuk dua remaja bawah umur didakwa di Mahkamah Majistret di sini hari ini atas pertuduhan menguruskan rumah judi secara haram di sebuah kondominum  mewah minggu lalu.
Bagaimanapun keenam-enam tertuduh iaitu Leong Kah Chun, 28, Chong Wei Quan, 29, Pon Jia Ling, 18, Yap Li Hua,19, dan dua remaja bawah umur berusia 17 tahun mengaku tidak bersalah selepas pertuduhan dibacakan terhadap mereka di hadapan Majistret Tawfiq Affendy Chin.
Mengikut pertuduhan, kesemua tertuduh didakwa bersama-sama telah menguruskan rumah judi terbuka di sebuah unit The Robbertson, Jalan Robbertson di sini pukul 4.45 petang pada 28 Ogos lalu.
Berikutan itu pertuduhan dikemukakan mengikut Seksyen 4 (1)(c) Akta Rumah Judi Terbuka 1953 dan dibacakan bersama Seksyen 34 Kanun Keseksaan.
Hukuman bagi seksyen itu denda tidak kurang RM5,000 dan maksimum RM50,000 dan penjara maksimum penjara tiga tahun dan jumlah denda sama bagi setiap mesin judi yang disita jika sabit kesalahan.
Terdahulu Timbalan Pendakwa Raya Nurilya Ellyna Nor Azmal menawarkan jaminan sebanyak RM7,000 pada setiap tertuduh.

Bagaimanapun peguam P.Chandra yang mewakili tertuduh memohon mahkamah mengurangkan jumlah ikat jamin itu memandangkan ada diantara tertuduh yang tidak bekerja dan masih bersekolah.
Selepas mendengar permohonan kedua-dua belah pihak Tawfiq membenarkan kesemua tertuduh diikat jamin RM4,000 dengan seorang penjamin.
Tarikh 19 Oktober depan ditetapkan untuk sebutan semula kes.
Mengikut fakta kes, pada hari kejadian sepasukan polis dari Ibu Pejabat Polis Bukit Aman telah menyerbu kondominium itu dan membuat analisa ke atas komputer riba serta telefon bimbit yang digunakan.
Hasil daripada pemeriksaan serta analisa yang dibuat telah mengesyaki adanya unsur-unsur perjudian atas talian berkait item-item tersebut.
Kesemua tertuduh kemudian ditangkap kerana disyaki terlibat menjalankan aktiviti penipuan judi atas talian. – K! ONLINE


CCC perlu mudahkan pemberian kontrak ECRL
Oleh MOHD AZLI ADLAN

2 September 2020, 2:20 pm
KUALA TERENGGANU – Kerajaan negeri Terengganu meminta kontraktor utama projek Landasan Keretapi Pantai Timur (ECRL), China Communications Construction (CCC) memudahkan pemberian kontrak pembinaan projek tersebut kepada syarikat tempatan khususnya di negeri itu.
Menteri Besar Terengganu, Datuk Seri Ahmad Samsuri Mokhtar berkata, CCC dari China telah mengenakan kaedah pemberian kontrak kerja projek ECRL sangat ketat yang sukar dipenuhi syarikat-syarikat tempatan.
“Harga yang ditetapkan CCC untuk sesuatu kontrak projek pembinaan terlalu rendah menyebabkan syarikat-syarikat tempatan tidak mampu bersaing dengan bidaan firma gergasi luar negara yang mempunyai kemampuan memperoleh bahan mentah dengan kos lebih murah.
“Akhirnya tiada syarikat tempatan pun yang mampu memperoleh kontrak kerja ECRL walaupun 40 peratus projek pembinaan tersebut di Terengganu bernilai kira-kira RM3 bilion telah diperuntukkan kepada syarikat tempatan,” katanya selepas menyaksikan majlis menandatangani perjanjian Konsortium bagi projek ECRL di sini hari ini.
Perjanjian itu melibatkan Ahmad Zaki Sdn. Bhd. dengan GPQ Sdn. Bhd. serta MMC Engineering Sdn. Bhd. dengan P-Excell Management Sdn. Bhd.
Kesemua syarikat diwakili Pengarah Urusan Ahmad Zaki, Datuk Wan Zulkifli Wan Muda, Pengerusi GPQ, Dr. Mamad Puteh, Ketua Pegawai Eksekutif MMC Engineering, Mohd. Abdul Fatah Endut dan Pengerusi P-Excell Management.

Ahmad Samsuri berkata, CCC harus mempertimbangkan aspek lokaliti terhadap pemberian kontrak ECRL kerana penglibatan dalam projek mega itu bukan berpaksikan keuntungan semata-mata tetapi memberi pengalaman dan pemindahan teknologi yang bermanfaat besar kepada syarikat tempatan.
Dalam perkembangan sama, pembentukan konsortium melibatkan empat syarikat tempatan termasuk dua dari Terengganu itu menunjukkan keseriusan untuk membida kontrak projek ECRL berkenaan. – K! ONLINE


Inspektor mengaku tidak bersalah pecah amanah lebih RM190,000
Oleh MUHAMAD TARMIZE MOHD NOR

2 September 2020, 11:57 am
IPOH – Seorang pegawai polis berpangkat Inspektor sekali lagi dihadapkan ke Mahkamah Sesyen di sini hari ini atas pertuduhan pecah amanah melibatkan wang tunai RM190,721 enam tahun lalu.
Tertuduh, Sahrol Zaman Mohd. Adom, 38, bagaimanapun mengaku tidak bersalah selepas pertuduhan terhadapnya dibacakan di hadapan Hakim Mohd. Fauzi Mohd. Nasir.
Mengikut pertuduhan, Sahrol Zaman didakwa melakukan pecah amanah berkaitan harta rampasan berupa wang tunai RM190,721 di pejabat stor barang kes, Ibu Pejabat Polis Daerah (IPD) Ipoh di sini pada 11 April 2014.
Tertuduh didakwa melakukan kesalahan mengikut Seksyen 409 Kanun Keseksaan yang boleh dihukum penjara tidak kurang dua tahun dan tidak lebih 20 tahun dan sebat dan denda jika sabit kesalahan.
Pendakwaan dikendalikan Timbalan Pendakwa Raya, Nur Farhana Hashim manakala tertuduh diwakili peguam bela, Muhamad Aizat Fakri.
Nur Farhana mencadangkan mahkamah mengenakan ikat jamin sebanyak RM20,000 terhadap tertuduh.

Bagaimanapun Muhamad Aizat memohon mahkamah membenarkan jaminan yang rendah dengan alasan tertuduh masih menyara isteri dan sepasang anak kembar berusia 12 tahun.
Mohd. Fauzi kemudian menetapkan wang jaminan RM8,000 terhadap tertuduh dengan syarat tambahan dia perlu melaporkan diri pada setiap 1 hari bulan di balai polis berhampiran.
Mahkamah menetapkan 25 September depan sebagai tarikh sebutan semula kes.
Pada 27 Feb lalu, tertuduh turut mengaku tidak bersalah atas empat pertuduhan menerima rasuah berjumlah RM6,000 enam tahun lalu. – K! ONLINE